**WHITE PAPER**

**Final**

***shtator 2024***


A black and red logo

Description automatically generated

**REPUBLIKA E SHQIPËRISË**

**KRYEMINISTRIA**

**MINISTËR SHTETI PËR PUSHTETIN VENDOR**



**AKADEMIA PËR VETËQEVERISJEN VENDORE NE SHQIPERI**

**REFORMA INSTITUCIONALE**

PËR NJË EPOKË TË RE

**NË** **ZHVILLIMIN E KAPACITETEVE**

**PËR ZYRTARËT E NJVV**

NË SHQIPËRI

Dokumenti White Paper “Akademia për Vetëqeverisjen Vendore në Shqipëri” u mbështet nga Ministri i Shtetit për Pushtetin Vendor, Z. Arbjan Mazniku dhe hartimi i tij u mundësua nga “Bashki të Forta” (BtF) projekt i inicuar dhe i financuar nga Agjencia Zvicerane për Zhvillim dhe Bashkëpunim (SDC) dhe Qeveria e Suedisë, dhe i zbatuar nga Helvetas. Hartimi i këtij dokumenti pati bashkëpunimin e Agjencisë për Mbështetjen e Vetëqeverisjes Vendore (AMVV), Departamentit të Administratës Publike (DAP), Shkollës Shqiptare të Administratës Publike (ASPA), Drejtorisë së Financave Vendore pranë Ministrisë së Financave, Drejtorisë së Kodifikimit pranë Ministrisë së Financave, shoqatave të njësive të vetëqeverisjes vendore (SHAV dhe SHKQSH,) si dhe disa drejtuesve të NJVV-ve dhe projekte donatore të konsultuara, veçanërisht Zyrës së Këshillit të Evropës në Tiranë, zyrës së Delegacionit të Bashkimit Europian në Tiranë dhe përfaqësuesve të zyrës së PNUD në Tiranë.

Gjetjet, interpretimet, përfundimet dhe rekomandimet e shprehura në këtë dokument nuk pasqyrojnë domosdoshmërisht opinionet dhe pikëpamjet e Agjencisë Zvicerane për Zhvillim dhe Bashkëpunim SDC dhe Qeverisë së Suedisë.

**Hartuan dokumentin:** **Ekspertët e INLSH/ICLA-Shqipëri:** Eldisa Zhebo, Drejtoreshë, Bernard Zeneli, Enea Hoti, Lindita Oshafi, Edlir Shabani, Arben Qesku, Bujar Taho, Armela Xheho**,** në bashkëpunim me **Dr. Brian Cawley**, ekspert ndërkombëtar (ish drejtori i IPA- Irlandë).

Aspektet e konceptit dhe kornizës së Platformës së Menaxhimit dhe Ndarjes së Njohurive për Akademinë, u zhvilluan nga ekspertët e Universitetit të Lucernës, Svicër, **Prof. Oliver Kessler**, **Prof. Stefan Bruni** dhe **Zorica Dragic**, si dhe nga eksperti kombëtar **Sokol Muça**.

**Kontribuan:** Norbert Pijls, Drejtor i Projektit BtF- Helvetas; Valbona Karakaçi, Këshilltare Strategjike e BtF-Helvetas; Artan Rroji, Drejtues i Komponentit për Zhvillimin e Kapaciteteve dhe Rrjetëzimin.

***Falenderime:*** *Ministri i Shtetit për Pushtetin Vendor, AMVV, BtF-Helvetas dhe hartuesit e dokumentit dëshirojnë të falënderojnë përfaqësuesit e ASPA, DAP, Ministrisë së Financave, Ministrisë së Drejtësisë, përfaqësuesit e shoqatave të NJVV-ve, SHAV dhe SHKQSH, si dhe përfaqësues të bashkive të niveleve të ndryshme, të shumicës dhe opozitës politike, si dhe ato t**ë këshillave të qarqeve, projekteve donatore dhe organizatave jo-qeveritare që mbështesin NJVV-të, për mbështetjen, mendimet dhe sugjerimet e dhëna përgjatë gjthë procesit të hartimit të “Dokumentit të Politikave (White Paper) për Akademinë për Vetëqeverisjen Vendore”.*

**© Projekti Bashki të Forta-Helvetas, Shtator 2024**

A red and black sign

Description automatically generated

# PËRMBLEDHJE

Akademia[[1]](#footnote-1) për Vetëqeverisjen Vendore në Shqipëri (Akademia) është një nismë strategjike kombëtare dhe e rëndësishme për të forcuar kapacitetet e zyrtarëve dhe përmirësuar performancën e njësive të vetëqeverisjes vendore (NJVV) në Shqipëri. Ky dokument politikash është hartuar për të shërbyer si një udhëzues i plotë për vendimmarrësit në Qeverinë Shqiptare, duke propozuar opsione dhe modele optimale për krijimin dhe funksionimin e Akademisë. Përmes një analize të thelluar dhe rekomandimesh konkrete, dokumenti synon të sigurojë një kornizë institucionaledhe financiare të qëndrueshme, efikase dhe efektive për ngritjen dhe operimin e Akademisë.

## Akademia për Vetëqeverisjen Vendore në Shqipëri

### Forma ligjore e themelimit të Akademisë[[2]](#footnote-2)

Ky dokument bazohet në opsionet, propozimet dhe analizat e shtjelluar në dokumentin “White Paper - Akademia për NJVV-të” (Shtator 2024).

Dokumenti paraqet aspektet e dizenjimit, krijimit dhe operimit të Akademisë si një institucion i dedikuar për zhvillimin dhe kualifikimin profesional të zyrtarëve të NJVV-ve dhe sipas formës ligjore Organizatë Jo-fitimiprurëse (OJF) hibride e ngritur si “Subjekt i Kompetencave të Përbashkëta”, kundrejt ngritjes së Akademisë sipas një autorizmi ligjor specifik, bazuar në vendimin e datës 27 Shtator 2024 të “Grupit Ndërinstitucional të Punës (GNP) për Akademinë”[[3]](#footnote-3), dhe të mbështetur nga shoqatat e NJVV-ve, SHAV dhe SHQKSH.

Forma ligjore OJF për Akademinë, bazuar në Ligjin Nr. 8788/2001 për OJF-të, garanton pavarësinë qeverisëse, funksionale dhe financiare si dhe siguron qëndrueshmërinë afatgjatë të saj, lejon fleksibilitet në mbledhjen dhe menaxhimin e fondeve nga burime të ndryshme përfshirë donatorët, ndërkohë që garanton përfshirje të barabartë të aktorëve të qeverisë qendrore dhe atyre vendore në qeverisjen, politikëbërjen, vendimmarrjen dhe financimin e Akademisë.

Opsioni juridik i krijimit të Akademisë si **Subjekt i Kompetencave të Përbashkëta** (SKP) është bazuar në Ligjin Nr. 139/2015, neni 14/5. Ky opsion mundëson bashkëpunimin mes NJVV-ve dhe agjencive qeveritare në ofrimin e shërbimeve për NJVV-të, si dhe lejon që Akademia të fillojë funksionimin menjëherë, duke siguruar pavarësi financiare dhe administrative. Ky opsion kërkon miratimin nga të gjithë këshillat bashkiakë dhe këshillat e qarqeve të anëtarësimit të NJVV-ve përkatëse në SKP, si dhe autorizimin e Këshillit të Ministrave për pjesëmarrjen e agjencisë qeveritare përkatëse në këtë SKP. Në të ardhmen, mandati i Akademisë mund të forcohet më tej përmes përfshirjes në Ligjin Nr. 139/2015 të dispozitës për Akademinë për NJVV-të, me qëllim sigurimin e një qëndrueshmërie më të madhe ligjore dhe institucionale të saj.

Përfshirja e plotë dhe e vazhdueshme e aktorëve kryesorë në mbështetje të Akademisë mbetet thelbësore për të garantuar suksesin afatgjatë të saj dhe për të përmbushur nevojat e shumëllojshme dhe në rritje e NJVV-ve.

### Mandati, Misioni, Vizioni dhe Shërbimet e Akademisë

Mandati i Akademisë është aftësimi cilësor, i vazhdueshëm, i qëndrueshëm dhe sipas nevojave i zyrtarëve të NJVV-ve përmes zhvillimit dhe kualifikimit të tyre profesional, përfshirë ofrimin e trajnimeve sektoriale dhe të specializuara në nivel kombëtar dhe sipas nevojës, aftësimin përmes rrjetëzimit dhe shkëmbimeve, menaxhimin e njohurive, si dhe shërbimet e tjera.

Misioni i Akademisë është të ndihmojë NJVV-të në Shqipëri të përmirësojnë performancën e tyre në politikëbërjen dhe shërbimet vendore, duke ofruar njohuri të avancura, praktike dhe inovatore dhe zhvillim profesional cilësor për zyrtarët e tyre, të zgjedhurit dhe punonjësit.

Vizioni për AVV është të krijojë një qendër ekselence që ndihmon në rritjen e kapaciteteve të zyrtarëve të njësive të vetëqeverisjes vendore në funksion të përmirësimit të cilësisë së jetës për qytetarët dhe zhvillimit të qëndrueshëm të NJVV-ve në Shqipëri.

Shërbimet kryesore të Akademisë përfshijnë:

* **Hartimi i kurrikulave dhe ofrimi i trajnimeve të specializuara:** Akademia do të ofrojë programe trajnimi që mbulojnë funksionet e qeverisjes vendore[[4]](#footnote-4), të tilla si menaxhimi i financave publike, planifikimi urban, shërbimet sociale, shërbimet publike, zhvillimi ekonomik, etj, si dhe trajnimi hyrës dhe trajnime tematike për të zgjedhurit vendorë. Akademia do të ofrojë dhe trajnime të ndryshme për **soft-skills** dhe **shërbimet digjitale**, bazuar në nevoja dhe kërkesa të NJVV-ve
* **Hartimi dhe zbatimi i planit të trajnimeve** bazuar në rezultatet e **Vlerësimit të nevojave për Trajnim (VNT)**, procesi VNT i kryer në bashkëpunim me ASPA.
* **Administrimi i platformës për menaxhimin dhe ndarjen e njohurive (KM):** Akademia do të zhvillojë një platformë teknologjike për menaxhimin e njohurive, e cila do të shërbejë si një hapësirë për shkëmbimin e praktikave më të mira dhe burimeve të njohurive ndërmjet NJVV-ve.
* **Certifikimi dhe akreditimi:** ofrimi i programeve të certifikimit dhe akreditimit për trajnerët dhe zyrtarët e NJVV-ve (ToT), duke ndjekur standardet më të larta ndërkombëtare dhe kombëtare.
* **Trajnimi i personave burimorë** (persona në bashki me ekspertizë dhe tëkualifikuar në fusha të ndryshme, të cilët aftësohen si persona burimorë
* **Menaxhimi i Listës së Trajnerëve** dhe **Personave / Institucioneve Burimorë.**
* **Rrjetëzimi dhe bashkëpunimi:** organizimi i aktiviteteve të rrjetëzimit, si dhe i konferencave dhe uebinareve tematike që mbështesin dhe lethtësojnë shkëmbimin e njohurive dhe eksperiencave midis NJVV-ve

**Shërbime të tjera:** Akademia do të ofrojë programe të mentorimit dhe këshillimit në vendin e punës për zyrtarët e lartë, organizojë udhëtime studimore për praktika të mira brenda dhe jashtë vendit , si dhe do të organizojë seminare, punëtori të dedikuara për tematika specifike të qeverisjes vendore. Do të ofrojë ekspertizë dhe shërbime të konsulencës mbi tema të ndryshme, përfshirë ato për integrimin në BE, për të ndihmuar NJVV-të në zgjidhen e problemeve që lidhen me shërbimet cilësore nëpërmjet zhvillimit të kapaciteteve të tyre njerëzore.

### Grupi i përfituesve

**Grupi kryesor** i përfituesve përfshin nëpunësit civilë, punonjësit e administratave vendore dhe të zgjedhurit vendorë, përfshirë punonjësit e institucioneve dhe ndërmarrjeve në varësi të NJVV-ve, të cilët do të përfitojnë nga programet e trajnimit dhe zhvillimit profesional të ofruara nga Akademia.

**Përfitues të tjerë** janë të gjithë ata individë jashtë NJVV-ve të interesuar për të marrë njohuri për qeverisjen vendore në Shqipëri.

### Struktura qeverisëse dhe organizative

Propozohet një strukturë qeverisëse e balancuar për Akademinë e cila të përfshijë një **bord drejtues me 11 anëtarë**, me përfaqësim të barabartë me pesë anëtarë nga Qeveria Qendrore, pesë anëtarë nga NJVV-të, dhe anëtari i njëmbëdhjetë të jetë përfaqësues nga Universiteti i Tiranës. Bordi do të ketë përgjegjësinë për drejtimin strategjik, përcaktimin e politikave dhe ndarjen e fondeve, si dhe mbikëqyrjen e funksionimit të Akademisë.

Akademia do të ketë gjithashtu një strukturë zbatuese e drejtuar nga **Drejtori Ekzekutiv**, i cili përgjigjet për menaxhimin e përditshëm të institucionit dhe zbatimin e strategjisë, politikave dhe buxhetit të miratuara nga Bordi. Stafi i Akademisë në fillimin e funksionimit të saj, bazuar dhe në bashkë-përllogaritjet e kostove[[5]](#footnote-5) propozohet të përbëhet nga **së paku** **12 punonjës** në vitin e parë. Ndërkohë propozohet që pranë Akademisë të ngrihen borde këshilluese me përfaqësues nga institucionet akademike, komuniteti i donatorëve dhe i organizatave të shoqërisë civile që punojnë me qeverisjen vendore, për të siguruar këshillim strategjik dhe tematik për bordin.

### Modeli i financimit dhe strategjia e zbatimit

Modeli i financimit dhe kostot e ngritjes dhe funksionimit të Akademisë të përllogaritura gjatë tre viteve të para, janë bazuar në hapa të qarta të tranzicionit. Buxheti i përllogaritur dhe i dakordësuar konsideron shpenzimet fillestare të ngritjes, kostot operative dhe ato të trajnimit si shërbime parësore të Akademisë. Në konsultim me aktorët e sistemit, propozohet që Qeveria Qendrore të mbulojë kostot fillestare të ngritjes së Akademisë, ndërsa kostot operative dhe ato të trajnimit të ndahen 50%-50% ndërmjet Qeverisë Qendrore dhe NJVV-ve, duke nisur që nga viti i parë dhe së paku për tre vitet e para. Kjo ndarje e përgjegjësisë financiare është menduar për të siguruar një mbështetje të qëndrueshme dhe të përballueshme për Akademinë në këtë fazë. Kostoja për person të trajnuar llogaritet mesatarisht 110-120 Euro, me NJVV-të që kontribuojnë me rreth 56 Euro për person, duke përjashtuar kostot e transportit, dietat dhe akomodimin e përfituesve. Përcaktimi i qartë në dispozita ligjore i detyrimeve financiare të NJVV-ve ndaj Akademisë do të siguronte një mbështetje më të qëndrueshme financiare.

**Të drejtat dhe detyrimet e bashkëfinancimit.** Përcaktimi i qartë në dokumentet ligjorë për Akademinë, i detyrimeve dhe të drejtave të palëve për shërbimet e Akademisë, përshshirë trajnimet për zyrtarët e NJVV-ve, garanton një qasje të drejtë mbi detyrimet e bashkëfinancimit të lidhur me zhvillimin profesional dhe ofrimin e shërbimeve , duke përmirësuar kështu performancën e përgjithshme të qeverisjes vendore në Shqipëri. Pjesëmarrja në trajnimet e ofruara nga Akademia për temat funksionale të sektorëve dhe sipas planit vjetor të trajnimeve, të jetë e përcaktuar në dokumentet ligjore për Akademinë, bazuar dhe në formën dhe masën e bashkëfinancimit.

### Strategjia e zbatimit

Plani i detajuar trevjeçar i përshkruar në dokument, i cili përfshin kostot e parashikuara, ndarjen e buxheteve dhe hapat konkrete për ngritjen dhe funksionimin e Akademisë, konsiderohet si një dokument orientues i rëndësishëm për fazën tranzitore, dhe që garanton që Akademia të jetë funksionale dhe të ofrojë shërbime në fund të tre viteve të para të këtij plani. Pas miratimit ligjor dhe themelimit të Akademisë, Bordi dhe ekzekutivi i Akademisë do të zhvillojnë një plan strategjik, planet e shërbimeve dhe planin financiar, duke mundësuar kështu përllogaritje të qarta financiare me kosto të cilat përllogarisin dhe planifikojnë funksionet e NJVV-ve si dhe shërbimet shtesë të Akademisë, si dhe nevojat për burime financiare të tjera, përfshirë projekte apo financime nga donatorë.

Strategjia e zhvillimit të qëndrueshëm të Akademisë do të formulohet pas një rishikimi të plotë të performancës së saj pas kësaj periudhe tranzitore.

## Metodologjia e përgatitjes së dokumentit

### Metodologjia e ndjekur për përgatitjen e dokumentit

Dokumenti është përgatitur duke ndjekur një metodologji të strukturuar, që përfshin:

* **Analiza e opsioneve nga “Green Paper”**: Opsionet kryesore për ngritjen e Akademisë u identifikuan dhe u zhvilluan bazuar në rekomandimet e “Green Paper”, duke marrë në konsideratë opsionet më të përshtatshme për aktorët kryesorë dhe në të mirë të ngritjes së Akademisë.
* **Studimi i legjislacionit ekzistues**: Janë shqyrtuar dispozitat ligjore kryesisht në lidhje me qeverisjen vendore, administratën publike, organizatat jo-fitimprurëse (OJF), financat publike dhe ato për ngritjen dhe funksionimin e agjencive të trajnimit në Shqipëri, për të siguruar që propozimet të jenë në përputhje me kuadrin aktual ligjor.
* **Konsultimet dhe përpunimi i informacionit**: Procesi për hartimin e këtij dokumenti ka përfshirë konsultime të gjera me aktorët kryesorë në sektorin e qeverisjes vendore, duke përfshirë AMVV, SHAV, ASPA, DAP, Ministrinë e Financave, Ministrinë e Drejtësisë, shoqatat e NJVV-ve, SHAV dhe SHKQSH, përfaqësues të tjerë të NJVV-ve si kryetarë të bashkive dhe kryetarë të këshillave bashkiake të shumicës dhe opozitës, kryetarë të këshillave të qarqeve, punonjës të NJVV-ve, punonjës të projekteve donatore dhe organizatave jo-qeveritare që mbështesin NJVV-të. Bazuar në këto konsultime dhe analizat e zhvilluara, janë formuluar opsione për dizajnimin e Akademisë, duke paraqitur përparësitë dhe sfidat përkatëse.

### Kontributet teknike gjatë hartimit të dokumentit

Përmbajtja e këtij dokumenti politikash final bazohet në “Green Paper” si dhe dokumente teknike të hartuara gjatë procesit , të cilët kishin si qëllim të prezantonin analiza, studime dhe të ofronin opsione, modalitete dhe udhëzime praktike për ngritjen dhe funksionimin e Akademisë të cilat më pas u reflektuan dhe u përfshin në dokumentit “White Paper” Këto dokumente teknike janë :

* **Matrica e hartimit të moduleve dhe e ofrimit të trajnimeve për NJVV-të**, janar 2024.
* **Rastet e agjencive trajnuese në Shqipëri**, prill 2024.
* **Platforma e Menaxhimit dhe Ndarjes së Njohurive për NJVV-të**, prill 2024.
* **Analiza e aspekteve ligjore dhe të qeverisjes së Akademisë**, qershor-shtator 2024.
* **Analiza e kostove dhe e financimit të Akademisë**, qershor-gusht 2024.
* **Faza e tranzicionit për ngritjen dhe zhvillimin e Akademisë dhe harta e rrugës,** mars-qershor 2024.

### Struktura e dokumentit

Dokumenti është i ndarë në disa seksione kryesore që mbulojnë:

* **Kornizën ligjore dhe statusin juridik t**ë **Akademisë** si dhe bazat ligjore për krijimin dhe funksionimin e saj.
* **Mandatin e Akademisë:** Misionin, Vizionin, Funksionet dhe objektivat kryesore të Akademisë
* **Grupin e synuar, si dhe shërbimet bazë** gjatë procesit të tranzicionit dhe ato të synuara si pjesë e mandatit dhe misionit të plotë të Akademisë.
* **Modelin e qeverisjes dhe atë organizativ:** duke përfshirë rolin dhe përbërjen e Bordit Drejtues dhe Strukturën zbatuese të propozuar.
* **Modelin e financimit:** Parimet e financimit dhe bashkë-financimit, burimet e financimit dhe kostot e parashikuara për ngritjen dhe funksionimin e Akademisë dhe ofrimin e shërbimeve kryesore gjatë tre viteve të para.
* **Modelin dhe mjetet e menaxhimit dhe ndarjes së njohurive –** Platforma KM – dokumentimi dhe ndarja e praktikave të mira, standardet teknike dhe inteligjenca artificiale ( IA) si dhe koordinimi dhe bashkëpunimi me institucione të tjera
* **Strategjinë e ngritjes dhe funksionimit :** Hapat për krijimin e Akademisë dhe fazat e tranzicionit për ta bërë atë plotësisht funksionale.
* **Aspekte të monitorimit dhe vlerësimit të performancës së Akademisë**

# LISTA E AKRONIMEVE

AVV Akademia për Vetëqeverisjen Vendore

AMVV Agjencia për Mbështetjen e Vetëqeverisjes Vendore

ASPA Shkolla e Administratës Publike Shqiptare

BE Bashkimi Evropian

BtF Projektit “Bashki të Forta”

DAP Departamenti i Administratës Publike

GNP Grupit Ndërinstitucional i Punës

INLSH Instituti për Ndryshim e Lidership në Shqipëri

KM Menaxhimi i Njohurive (*Knowledge Management*)

PMN Platforma e Menaxhimit dhe Ndarjes së Njohurive

NJVV Njësitë e Vetëqeverisjes Vendore

QQ Qeveria Qendrore

QV Qeveria Vendore

SDC Agjencia Zvicerane për Zhvillim dhe Bashkëpunim

SHAV Shoqata për Autonomi Vendore (përfaqësuese e bashkive të Shqipërisë)

SHKQSH Shoqata e Këshillave të Qarqeve të Shqipërisë

VV Vetëqeverisja Vendore

**PËRMBAJTJA**

[PËRMBLEDHJE 2](#_Toc181035868)

[Akademia për Vetëqeverisjen Vendore në Shqipëri 2](#_Toc181035869)

[Forma ligjore e themelimit të Akademisë 2](#_Toc181035870)

[Mandati, Misioni, Vizioni dhe Shërbimet e Akademisë 3](#_Toc181035871)

[Grupi i përfituesve 4](#_Toc181035872)

[Struktura qeverisëse dhe organizative 4](#_Toc181035873)

[Modeli i financimit dhe strategjia e zbatimit 4](#_Toc181035874)

[Strategjia e zbatimit 5](#_Toc181035875)

[Metodologjia e përgatitjes së dokumentit 5](#_Toc181035876)

[Metodologjia e ndjekur për përgatitjen e dokumentit 5](#_Toc181035877)

[Kontributet teknike gjatë hartimit të dokumentit 6](#_Toc181035878)

[Struktura e dokumentit 6](#_Toc181035879)

[LISTA E AKRONIMEVE 7](#_Toc181035880)

[HYRJE 10](#_Toc181035881)

[Konteksti 10](#_Toc181035882)

[Nevojat aktuale 11](#_Toc181035883)

[Procesi nga “Green Paper” në dokumentin “ White Paper” 12](#_Toc181035884)

[AKADEMIA PËR VETËQEVERISJEN VENDORE 13](#_Toc181035885)

[KORNIZA LIGJORE KOMBËTARE DHE FORMA JURIDIKE E AKADEMISË PËR VETËQEVERISJEN VENDORE 13](#_Toc181035886)

[Procesi i bashkëkrijimit përmes zgjidhjeve ligjore. 13](#_Toc181035887)

[Forma juridike dhe opsionet ligjore për ngritjen e Akademisë 13](#_Toc181035888)

[MANDATI I AKADEMISË 15](#_Toc181035889)

[Mandati 15](#_Toc181035890)

[Funksionet 15](#_Toc181035891)

[Misioni 15](#_Toc181035892)

[Vizioni 16](#_Toc181035893)

[VEPRIMTARIA DHE PËRFITUESIT E AKADEMISË 17](#_Toc181035894)

[Grupi i synuar dhe Përfituesit Kryesorë 17](#_Toc181035895)

[Shërbimet e Ofruara 18](#_Toc181035896)

[Trajnime sektoriale dhe teknike 19](#_Toc181035897)

[Metodat e ofrimit të trajnimeve 19](#_Toc181035898)

[Certifikimi dhe akreditimi 20](#_Toc181035899)

[Platforma e menaxhimit dhe ndarjes së njohurive (KMSH) 20](#_Toc181035900)

[Shpërblimet dhe certifikatat 20](#_Toc181035901)

[Rrjetëzimi dhe bashkëpunimi 20](#_Toc181035902)

[Shërbime të tjera: 21](#_Toc181035903)

[MODELI I QEVERISJES DHE STRUKTURA PËR QEVERISJEN E AKADEMISË 21](#_Toc181035904)

[Parimet e Mirëqeverisjes 21](#_Toc181035905)

[Organet qeverisëse 22](#_Toc181035906)

[Bordi Drejtues 22](#_Toc181035907)

[Bordet këshillimore 23](#_Toc181035908)

[Struktura ekzekutive 23](#_Toc181035909)

[MODELI FINANCIAR PËR AKADEMINË E QEVERISJES VENDORE 25](#_Toc181035910)

[Financimi i Akademisë 25](#_Toc181035911)

[Parimet e financimit bazuar në opsionin e pranuar 25](#_Toc181035912)

[Opsionet e bashkëfinancimit 26](#_Toc181035913)

[Burimet e financimit 27](#_Toc181035914)

[Buxheti i Akademisë për tre vitet e para 28](#_Toc181035915)

[Kategoritë e Kostove dhe Buxheti i Parashikuar 28](#_Toc181035916)

[Volumi i punës për trajnimet 30](#_Toc181035917)

[PLATFORMA E MENAXHIMIT TË NJOHURIVE PËR NJVV 32](#_Toc181035918)

[Përmbajtja dhe shërbimet 33](#_Toc181035919)

[STRATEGJIA E NGRITJES DHE FUNKSIONIMIT TË AKADEMISË 34](#_Toc181035920)

[Plani për zbatimin e Fazës së Tranzicionit 34](#_Toc181035921)

[Faza e tranzicionit (2024 - 2028) 34](#_Toc181035922)

[Rreziqet dhe strategjitë e parandalimit 37](#_Toc181035923)

[MONITORIMI DHE VLERËSIMI 39](#_Toc181035924)

[Monitorimi i Performancës 39](#_Toc181035925)

[Vlerësimi i Ndikimit 40](#_Toc181035926)

[Përdorimi i Rezultateve 40](#_Toc181035927)

[REFERENCA 41](#_Toc181035928)

[SHTOJCAT 43](#_Toc181035929)

TABELAT

[Tabela 1. Arsyetimi i parimeve të buxhetimit të Akademisë 27](#_Toc178682057)

[Tabela 2. Burimet e financimit të Akademisë 27](#_Toc178682058)

[Tabela 3. Parashikimi i përgjithshëm i buxhetit 3-vjecar sipas kategorive kryesore të buxhetit 28](#_Toc178682059)

[Tabela 4. Bashkëfinacimi i Akademisë dhe rimbursimi i bashkive, i përllogaritur për 3 vitet e para 31](#_Toc178682059)

[Tabela 5. Volumi i punës i parashikuar për 3 vitet e para 31](#_Toc178682060)

Tabela 6. Të trajnuar sipas viteve dhe kategorive të përfituesve në 3 vite 32

Tabela 7. Shërbimet kryesore të platformës KMSH 33

Tabela 8. Afatet kohore dhe arritjet kryesore për zbatimin e Fazës së Tranzicionit 39

Tabela 9. Rolet dhe përgjegjësitë e aktorëve gjatë Fazës së Tranzicionit 41

# HYRJE

## Konteksti

Vetëqeverisja vendore në Shqipëri përballet me sfida të konsiderueshme në menaxhimin efektiv të burimeve, hartimin dhe zbatimin e politikave për zhvillimin e qëndrueshëm të territoreve dhe komuniteteve, si dhe ofrimin e shërbimeve cilësore për qytetarët. Reforma administrativo-territoriale e vitit 2015, që reduktoi numrin e njësive të qeverisjes vendore (NJVV) të nivelit të parë nga 373 bashki e komuna në 61 bashki, krijoi nevoja të reja për trajnime dhe zhvillimin e kapaciteteve. Nga ana tjetër, procesi i decentralizimit të funksioneve tek bashkitë si dhe rritja e kërkesave për shërbime nga qytetarët dhe komunitetet e bëjnë të domosdoshme rifreskimin, përmirësimin dhe avancimin e njohurive dhe aftësive të zyrtarëve vendorë.

Në kuadër të “Strategjisë Kombëtare për Decentralizimin dhe Qeverisjen Vendore, 2023-2030”, Qeveria e Shqipërisë është angazhuar për zhvillimin dhe forcimin e kapaciteteve të burimeve njerëzore vendore dhe qendrore. Masa 6.1.2 e objektivit të politikës 6 të kësaj strategjie përcakton krijimin e një strukture të dedikuar trajnimi për administratën në nivel të qeverisjes vendore, duke përfshirë të zgjedhurit vendorë. Kjo nismë është e rëndësishme për të siguruar një qeverisje dhe koordinim gjithëpërfshirës dhe funksional midis aktorëve të Qeverisë Qendrore dhe NJVV-ve. Ndërkohë politikat kombëtare për të modernizuar administratën publike si dhe për të digjitalizuar qeverisjen dhe shërbimet administrative, bëjnë të domosdoshme kualifikimin, profesionalizimin dhe modernizimin e administratës publike të NJVV-ve.

Ngritja e Akademisë së Vetëqeverisjes Vendore është thelbësore për t'i mundësuar sektorit të qeverisjes vendore në Shqipëri përballimin e sfidave ekzistuese dhe atyre për zhvillim të qëndrueshëm. Në kontekstin e anëtarësimit në BE, dhe progresit të bërë në disa sektorë, mbeten prioritet reforma të mëtejshme lidhur me performancën e NJVV-ve. Ndërkohë që vlerësohet se 70% e Acquis së BE-së zbatohet nga qeveritë vendore në nivel bashkiak dhe rajonal,[[6]](#footnote-6) NJVV-të në Shqipëri do të kenë një rol të rëndësishëm për të luajtur në këtë proces, prandaj niveli i njohurive dhe aftësive të zyrtarëve të NJVV-ve, për të përballuar këto procese merr një rëndësi të veçantë.

NJVV-të në Shqipëri duhet gjithashtu të udhëheqin nisma që lidhen me zbatimin e standardeve dhe digjitalizimin e shërbimeve publike për t’ju përgjigjur objektivave kombëtare dhe atyre të mijëvjeçarit të Kombeve të Bashkuara si dhe të udhëheqin nisma që i përgjigjen sfidave të reja dhe prioritare, si ndryshimi i klimës, agjenda e gjelbër dhe bërja e qyteteve inteligjente. Angazhimi aktiv dhe i suksesshëm i qeverisjes vendore me reformat e vazhdueshme të administratës publike, kërkon zhvillimin e aftësive dhe lidershipit në NJVV-ve, në nivel politikash, vendimmarrëse dhe ekzekutive.

## Nevojat aktuale

Ligji Nr. 139/2015 “Për Vetëqeverisjen Vendore”, ka përcaktuar funksionet e NJVV-ve dhe të drejtën dhe detyrimin për trajnimin e zyrtarëve (punonjësit dhe të zgjedhurit vendorë) të Njësive të Vetëqeverisjes Vendore (NJVV), në mënyrë që ato të ushtrojnë këto funksione sipas ligjit, standarteve, me efektivitet, eficencë dhe në përputhje me strategjitë e zhvillimit kombëtar. Ky ligj kërkon qartë trajnim sistematik dhe buxhetor të trupës legjislative dhe ekzekutive të NJVV-ve. Në këtë kuadër, kryetari i bashkisë duhet të marrë masa për kualifikimin dhe trajnimin e personelit të administratës, të institucioneve arsimore, sociale, kulturore e sportive (Neni 64/h), ndërkohë këshilltarët kanë të drejtën e formimit profesional, sipas një programi të miratuar nga këshilli bashkiak” (Neni 51/4 ).

Ndërkohë, dobësitë në kapacitetet e zyrtarëve të NJVV-ve, përfshirë të zgjedhurit vendorë dhe stafin administrativ, dhe nevoja për masa të qëndrueshme të ngritjes së këtyre kapaciteteve, janë të dokumentuara në disa raporte dhe studime si dhe janë konfirmuar nga konsultimet me aktorët kryesorë si AMVV, ASPA, DAP, Ministria e Financave, SHAV, SHKQSH etj., të ndërmarra në kuadër të Projektit “Bashki të Forta” (BtF) gjatë viteve 2022 - 2024.

ASPA dhe institucione të tjera shtetërore ofrojnë një grup shërbimesh trajnimi për NJVV-të sipas parashikimeve ligjore, por ato mbeten të pamjaftueshme.[[7]](#footnote-7) Pavarësisht trajnimeve të ofruara nga ASPA, shumica e trajnimeve për NJVV-të janë ofruar nga projekte të financuara nga donatorë. Deri tani angazhimi financiar i bashkive për trajnimin e zyrtarëve të tyre mbetet i ulët.

Në vitin 2022, bashkitë kanë shpenzuar mesatarisht rreth 0,0275% të buxhetit vendor për të mbështetur trajnime të stafit të bashkive. Ndërkohë që numri i individëve zyrtarë të NJVV-ve ka variuar nga rreth 21,442 (2015), në rreth 32,000 (2021), 37,518 (2022), dhe rreth 39,000 (2023), nga NJVV-të, sipas të dhënave të ASPA, në vitin 2022, janë trajnuar online 1,598 individë (4,737 pjesëmarrës nga të cilat 4,569 me statusin e nëpunësit civil). Ndërkohë për periudhën 2019-2023 nga ASPA janë trajnuar punonjës dhe të zgjedhur të NJVV-ve, përmes 234 temave të trajnimit, nga të cilat 49 (21%) tema sektoriale dhe 185 (79%) tema horizontale. Në periudhën Janar-Gusht 2024 ASPA trajnoi online 3,692 pjesëmarrës nga NJVV-të.[[8]](#footnote-8)

Trajnimet e ofruara nga ASPA ndër vite, megjithë përpjekjet e kryera, nuk kanë arritur të plotësojnë në mënyrë adekuate nevojat në rritje të punonjësve të NJVV-ve, veçanërisht për ata që nuk kanë statusin e nëpunësit civil dhe për të zgjedhurit vendorë. Këto trajnime janë fokusuar kryesisht në përmbushjen e nevojave të përgjithshme horizontale, duke mos adresuar në mënyrë të gjerë dhe të thelluar temat vertikale që lidhen me funksionet dhe shërbimet specifike sektoriale të qeverisjes vendore. Për pasojë, NJVV-të nuk kanë arritur të plotësojnë nevojat specifike të punonjësve të tyre, duke krijuar një hendek të madh në përmbushjen e kërkesave për trajnim. Kjo ka bërë imediate nevojën për një qasje më të integruar dhe të qëndrueshme, që të përmbushë kërkesat në rritje për shërbime cilësore dhe të ndihmojë në ndërtimin e kapaciteteve të zyrtarëve të qeverisjes vendore.

## Procesi nga “Green Paper” në dokumentin “ White Paper”

Në vitin 2024, me mbështetjen e projektit “Bashki të Forta” u përgatit një “*Green Paper*” që përcaktoi opsione të ndryshme mbi modelin e Akademisë , formën ligjore, qeverisjen, financimin dhe ofrimin e shërbimeve të Akademisë së propozuar. Ky dokument u prezantua pranë Grupit Ndërinstitucional të Punës (GNP) dhe u miratua në mbledhjen e tij të muajit Prill 2024. Pas diskutimeve të mëtejshme dhe konsultimeve me aktorët kryesorë, u vendos që të vijohet me përgatitjen e një dokumenti në formën e “*White Paper*” për krijimin e Akademisë së Vetëqeverisjes Vendore.

Dokumenti “*White Paper*” synon të shërbejë si një udhëzues strategjik për vendimmarrësit në Qeverinë Shqiptare mbi modelin optimal për krijimin dhe funksionimin e Akademisë, bazuar në një konsultim të thelluar të opsioneve. Dokumenti përfshin një përshkrim të detajuar mbi strukturën organizative dhe qeverisëse, shërbimet kryesore, modelin e mundshëm të financimit dhe konsideratat ligjore që duhen marrë parasysh për zhvillimin e institucionit trajnues.

Ky dokument, i paraqitur në formë përfundimtare, konfirmon opsionet e përzgjedhura dhe parimet që përfshihen në Akademinë për Vetëqeverisjen Vendore në Shqipëri.

# AKADEMIA PËR VETËQEVERISJEN VENDORE

## KORNIZA LIGJORE KOMBËTARE DHE FORMA JURIDIKE E AKADEMISË PËR VETËQEVERISJEN VENDORE

### Procesi i bashkëkrijimit përmes zgjidhjeve ligjore.

Procesi për ngritjen e Akademisë do të jetë një rrugëtim i përbashkët midis Qeverisë Qëndrore (Ministri Përgjegjës për Pushtetin Vendor, AMVV, etj.) dhe NJVV-ve si dhe shoqatave të tyre (SHAV, SHKQSH). Gjatë periudhës së tranzicionit palët, që do jenë pjesë e bordit të Akademisë, do të bashkëpunojnë për të mbështetur ngritjen e Akademisë sipas formës juridike të përzgjedhur bashkërisht nga palët.

### Forma juridike dhe opsionet ligjore për ngritjen e Akademisë

Gjatë procesit të gjerë konsultativ, duke i dhënë rëndësi formës juridike si aspekt kyç për ngritjen e Akademisë, Grupi Ndërinstitucional i Punës dhe shoqatat e NJVV-ve ranë dakord për krijimin e Akademisë në formën e një Organizate Jo-Fitimprurëse (OJF), në referim të Ligjit Nr. 8788/2001 “Për organizimin dhe funksionimin e OJF-ve.” Kjo qasje, për formimin e Akademisë si një OJF hibride, ofron fleksibilitet më të madh në veprimtarinë dhe menaxhimin financiar të saj, mundëson mbledhjen dhe menaxhimin e fondeve nga burime të ndryshme, përfshirë donatorët ndërkombëtarë, në mënyrë më fleksibël dhe efikase si dhe garanton barazi në vendimmarrje për përfaqësuesit e institucioneve qendrore dhe vendore.

Grupi Ndërinstitucional i Punës për Akademinë shqyrtoi disa opsione[[9]](#footnote-9) në lidhje me referencat dhe ndërhyrjet ligjore për t’u ndërmarrë, për të mundësuar ngritjen e Akademisë si OJF. Opsioni për ngritjen eAkademisë në formën e një OJF-je (hibride), dhe që u miratua nga GNP, ishte krijimi i saj si **Subjekt i Kompetencave të Përbashkëta (**SKP), bazuar në **Ligjin Nr. 139/2015, neni 14/5** dhe **Ligjin Nr. 8788/2001** “Për organizimin dhe funksionimin e OJF-ve”. Ky opsion ka të njëjtën referencë ligjore si modeli i SHA-ve të Ujësjellës-Kanalizimeve, dhe ofron pavarësi në vendimmarrje dhe financim.

Kjo bazë ligjore mundëson krijimin e Akademisë në përputhje me kuadrin ligjor ekzistues, duke siguruar që funksionimi i saj të mos pengohet nga vonesat procedurale që lidhen me ndryshimet më të thella ligjore, duke siguruar një pavarësi financiare dhe administrative të saj, si dhe duke ruajtur një balancë mes nevojës për veprime të shpejta dhe zbatimit të një kuadri ligjor që ofron siguri dhe qëndrueshmëri . Fleksibiliteti që ofron ky model do të mundësojë që Akademia të përmbushë nevojat aktuale të NJVV-ve për trajnime dhe zhvillim të kapaciteteve, duke lejuar që gjatë kësaj periudhe të përgatiten dhe të konsolidohen më tej ndryshimet ligjore më afatgjata.

Gjithashtu, ky opsion mund të përforcohet më tej në të ardhmen, nëse amendohen dispozitat e Ligjit Nr. 139/2015, duke siguruar një bazë ligjore edhe më të fortë për funksionimin afatgjatë të Akademisë.

**Themelimi i Akademisë si Subjekt i Kompetencave të Përbashkëta (SKP) midis agjencive qeveritare dhe NJVV-ve, përmes aktit themelues dhe statutit, kërkon në të njëjtën kohë miratimin nga të gjithë këshillat bashkiakë dhe këshillat e qarqeve të anëtarësuara pranë NJVV-ve përkatëse në SKP, dhe autorizimin e Këshillit të Ministrave për pjesëmarrjen e agjencisë qeveritare përkatëse në këtë SKP.**

Përfshirja e plotë dhe e vazhdueshme e aktorëve kryesorë në mbështetje të Akademisë mbetet thelbësore për të garantuar jo vetëm ngritjen e Akademisë por dhe suksesin afatgjatë të saj dhe për të përmbushur nevojat e shumëllojshme dhe në rritje e NJVV-ve.

# MANDATI I AKADEMISË

## Mandati

Mandati i Akademisë së Vetëqeverisjes Vendore është aftësimi cilësor, i vazhdueshëm, i qëndrueshëm dhe sipas nevojave i zyrtarëve të NJVV-ve përmes zhvillimit dhe kualifikimit të tyre profesional, duke ofruar sipas kërkesave dhe nevojave: trajnime sektoriale dhe të specializuara në nivel kombëtar ose rajonal; mundësi për rrjetëzim dhe shkëmbim; platform për menaxhimin dhe shpërndarjen e njohurive dhe praktikave të mira; mentorim të zyrtarëve të NJVV-ve si organizim të konferencave, punëtorive, seminareve dhe udhëtimeve studimore tematike. Shërbimet do të zgjerohen gradualisht në përputhje me nevojat dhe kërkesat në zhvillim të NJVV-ve, duke përfshirë, p.sh., programe dhe metoda të reja dhe inovative për ofrimin, marrjen dhe shkëmibimin e njohurive dhe praktikave në nivel kombëtar për NJVV-të.

Përmes shërbimeve të saj, Akademia promovon qeverisjen e mirë dhe zbatimin e praktikave më të mira, nxit inovacionin në administrimin vendor dhe synon të mbështesë fuqizimin dhe përparimin e qëndrueshëm të NJVV-ve, duke ndihmuar që ato të rrisin kapacitetet për ofrimin e shërbimeve cilësore për komunitetet vendore.".

## Funksionet

Funksionet kryesore të parashikuara për Akademinë janë:

* **Ofrimi i programeve të të mësuarit dhe zhvillimit** për zyrtarët e NJVV-ve dhe për të interesuarit në çështjet e qeverisjes vendore.
* **Mbështetja dhe koordinimi i aktiviteteve** për ngritjen e kapaciteteve të zyrtarëve të NJVV-ve.
* **Sigurimi i mundësive për ndarjen e njohurive**, përmes menaxhimit të një platforme elektronike. rrjetëzimeve dhe bashkëpunimeve, dhe shkëmbimit të praktikave më të mira
* **Ofrimi i ekspertizës** për të ndihmuar NJVV-të në zhvillimin e burimeve njerëzore
* **Realizimi i kërkimeve** dhe studimeve në lidhje me zhvillimin e burimeve njerëzore të NJVV-ve.
* Koordinimi i nismave dhe partneriteteve me institucione të tjera përkatëse në nivel kombëtar dhe ndërkombëtar për të nxitur të mësuarit e avancuar në nivelin e NJVV-ve.

## Misioni

Misioni i Akademisë është të aftësojë vazhdimisht zyrtarëtë qeverisjes vendore në Shqipëri, duke i pajisur ata me kompetenca për të forcuar dhe rritur performancën e qeverisjes vendore demokratike, për të mbështetur standardet etike dhe vlerat e shërbimit publik, për t'u shërbyer komuniteteve dhe për të ndihmuar institucionet e qeverisjes vendore në përmbushjen e sfidave të zbatimit të politikave publike. Kjo realizohet përmes analizës së nevojave, ofrimit të trajnimeve praktike e të vazhdueshme , këshillimit dhe mentorimit, lehtësimit të shkëmibimit të njohurive dhe ofrimit të shërbime të tjera mësimore dhe zhvilluese për zyrtarët e punësuar ose të zgjedhur të NJVV-ve.

Bazuar në misionin e saj, Akademia synon :

* **Të ndërtojë strategji për zhvillimin dhe zgjerimin e shërbimeve dhe ekspertizës së saj,** të bazuar në një kuptim të qartë të nevojave të qeverisjes vendore. Akademia do të funksionojë si një organizatë kompakte, fleksibël dhe novatore, që punon ngushtë me institucionet partnere, përfshirë institucionet e tjera të trajnimit, departamentet dhe agjencitë qeveritare, donatorët dhe OJF-të dhe **zhvillon partneritete kombëtare dhe ndërkombëtare**.
* **Të arrijë një nivel të lartë besueshmërie nga zyrtarë vendorë**, bazuar në cilësinë e shërbimeve dhe ekspertizën e ofruar. vendosjen e metodave të avancuara për të mësuarit, zhvillimin dhe ndarjen e njohurive, duke përfshirë përdorimin e teknologjisë më të fundit për ofrimin e trajnimeve, bashkëpunimin në internet dhe menaxhimin e njohurive.
* **Të njihet si ofruesi kryesor i shërbimeve të zhvillimit për qeverisjen vendore**, duke u afirmuar si një model i standardeve të larta etike, qeverisjeje dhe menaxhimi. Akademia do të krijojë gjithashtu një kulturë pozitive dhe fuqizuese për stafin e saj, duke përdorur burimet e saj në mënyrë efikase dhe duke ofruar vlerë të qëndrueshme për fondet e menaxhuara.
* Të përmirësojë në mënyrë pro-aktive shërbimet e saj , duke u përgjigjur shpejt dhe cilësisht, kërkesave, komenteve dhe sugjerimeve të përfituesve dhe duke siguruar që objektivat dhe standardet e performancës së vendosura të përmbushen.

## Vizioni

Vizioni i Akademisë është krijimi i një institucioni me performancë të lartë që në mënyrë cilësore dhe të vazhdueshme ndërton njohuritë, aftësitë dhe ekspertizën e nëpunësve dhe të të zgjedhurve vendorë, për një qeverisje vendore të mirë, demokratike dhe që ofron shërbime me standarde të larta.

# VEPRIMTARIA DHE PËRFITUESIT E AKADEMISË

## Grupi i synuar dhe Përfituesit Kryesorë

Përfituesit kryesorë të shërbimeve të Akademisë janë nëpunësit civilë dhe punonjësit e institucioneve dhe ndërmarrjeve në varësi të NJVV-ve, si dhe të zgjedhurit vendorë, që përbëjnë rreth 39,000 persona. Kjo përfshirje e gjerë ndihmon në përmirësimin e performancës së qeverisjes vendore dhe në rritjen e cilësisë së shërbimeve për qytetarët.

*Punonjësit e NJVV-ve.*

Nëpunësit civil dhe jo-civil që punojnë në administratën si dhe në institucionet dhe ndërmarrjet e varësisë së NJVV-ve janë grupi kryesor i synuar i Akademisë. Këta përfshijnë specialistë dhe punonjës në fusha të tilla si menaxhimi financiar, shërbimet sociale, planifikimi urban, menaxhimi i mbetjeve, rrugëve, mjediseve të gjelbra, menaxhimi i shërbimeve kulturore dhe të argëtimit, çështjet e mjedisit, dhe të tjera.

Kushtet e shërbimit të punonjësve të NJVV-ve duhet të jenë të tilla që të lejojnë rekrutimin e personelit të cilësisë së lartë në baza të meritave dhe kompetencave dhe për këtë qëllim të gëzojnë të drejtën për mundësi për trajnime dhe t’u ofrohen mundësi për trajnim, pasi trajnimi si shërbim thelbësor i çdo politike për burimet njerëzore u mundëson punonjësve të NJVV-ve përditësimin e diturive dhe aftësive të tyre, [[10]](#footnote-10) ndërkohë kërkohet që kryetari i bashkisë të marrë masa për kualifikimin dhe trajnimin e personelit të administratës, të institucioneve arsimore, sociale, kulturore e sportive.[[11]](#footnote-11)

Si pjesë e administratës së NJVV-ve, nëpunësit civilë kanë të drejtën të përmirësojë aftësitë profesionale nëpërmjet formimit profesional dhe trajnimeve të vazhdueshme të financuara nga fondet publike, donatorë të huaj apo të ardhurat vetjake, ndëkohë ato kanë detyrimin të përmirësojë aftësitë profesionale nëpërmjet formimit profesional dhe trajnimeve të vazhdueshme të financuara nga fondet publike.[[12]](#footnote-12)

Në këtë kuadër parashikohet që të gjithë nëpunësit civilë të ndjekin programe trajnimi të paktën një herë në dy vjet për të ruajtur dhe zhvilluar aftësitë e tyre profesionale.

*Të Zgjedhurit Vendorë.*

Kryetarët e bashkive, kryetarët e qarqeve, këshilltarët bashkiakë të cilët janë përgjegjës për vendimmarrjen politike dhe drejtimin strategjik të NJVV-ve janë gjithashtu përfitues të shërbimeve të Akademisë.

Trajnimi është një aspekt tjetër i rëndësishëm për t’u siguruar që të zgjedhurit vendorë do t’i kryejnë detyrat e tyre me efikasitet. Duke qenë se këshillat vendorë ndryshojë vazhdimisht mbas cdo mandati, NJVV-të pritet që t’iu ofrojnë përfaqësuesve të zgjedhur, posaçërisht këshilltarëve të zgjedhur rishtas, programe trajnuese për rolin, detyrat dhe kufizimet e politikanëve të zgjedhur. Programe të tilla pritet që të ofrojnë njohuri për çështje që kanë të bëjnë me funksionimin e autoriteteve vendore si financat, transparenca, të qenit të hapur, kodi i etikës, konflikti i interesit, konsultimi publik dhe llogaridhënia. Sipas të njëjtës qasje, mund të ofrohet ndihmë edhe për re-integrimin profesional të zyrtarëve që nuk rizgjidhen.[[13]](#footnote-13)

Sipas Ligjit Nr. 139/2015 “Për vetëqeverisjen vendore”, të zgjedhurit vendorë kanë të drejtën e kualifikimit profesional, sipas programit të miratuar nga këshilli, për të përmbushur detyrat e tyre në mënyrë efektive dhe efikase, ndërkohë financimi i trajnimeve dhe kualifikimeve do të bëhet sipas rregullave të legjislacionit në fuqi.[[14]](#footnote-14) Ky ligj thekson rëndësinë e zhvillimit të kapaciteteve të të zgjedhurve vendorë për të garantuar qeverisje të mirë dhe efektive në nivel lokal. Ndërsa Ligji Nr. 139/2015 njeh “të drejtën” por jo detyrimin e këshilltarëve për trajnim, sipas propozimit të ekspertëve, në legjislacion mund të përcaktohet detyrimi i këshilltarëve për të marrë pjesë në trajnimet e Akademisë të paktën një herë në vit, duke përfshirë trajnimin hyrës, si dhe sanksionet nëse nuk respektojnë detyrimin ligjor për trajnim.

Shërbimet e Akademisë për rritjen e kapaciteteve të punonjësve dhe të zgjedhurve vendorë të NJVV-ve ndihmon në standardizimin e trajnimeve, standardizimin e njohurive mbi funksionet përkatëse, dhe siguron që të gjithë përfituesit të kenë akses në njohuritë dhe aftësitë e nevojshme për të përmbushur detyrat e tyre në mënyrë efektive dhe efikase. Për më tepër, përcaktimi i qartë i detyrimeve dhe të drejtave për trajnimin e punonjësve të NJVV-ve dhe të zgjedhurve vendorë garanton një qasje të barabartë dhe të drejtë ndaj zhvillimit profesional, duke përmirësuar kështu performancën e përgjithshme të qeverisjes vendore në Shqipëri.

*Përfitues të tjerë të Akademisë* do të jenë institucione dhe individë të interesuar për qeverisjen vendore në Shqipëri.

## Shërbimet e Ofruara

Akademia do ofrojë një gamë të gjerë shërbimesh për të mbështetur dhe përmirësuar kapacitetet e NJVV-ve në Shqipëri.

Shërbimet kryesore përfshijnë:

* **Hartimi i kurrikulave dhe ofrimi i trajnimeve të specializuara:** Akademia do të ofrojë programe trajnimi që mbulojnë funksionet e qeverisjes vendore,[[15]](#footnote-15) duke përfshirë menaxhimin e financave publike, planifikimin urban, shërbimet sociale dhe zhvillimin ekonomik, shërbimet publike, si dhe trajnimi hyrës dhe ato tematike për të zgjedhurit vendorë. Akademia do të ofrojë dhe trajnime të ndryshme për **soft-skills** dhe për **shërbimet digjitale**, bazuar në kërkesa të NJVV-ve
* **Vlerësimi i nevojave për trajnim**, në bashkëpunim me ASPA, dhe **hartimi e zbatimi i planit të trajnimeve.**
* **Administrimi i platformës për menaxhimin dhe ndarjen e njohurive (KM):** Akademia do të zhvillojë një platformë teknologjike për menaxhimin e njohurive, e cila do të shërbejë si një hapësirë për shkëmbimin e praktikave më të mira dhe burimeve të njohurive ndërmjet NJVV-ve.
* **Certifikimi dhe akreditimi:** AVV do të ofrojë programe të certifikimit dhe akreditimit për trajnerët dhe zyrtarët e NJVV-ve, duke ndjekur standardet më të larta ndërkombëtare dhe kombëtare.
* **Trajnimin e personave burimorë** (persona të kualifikuar në bashki në fusha të ndryshme), për të përmirësuar njohuritë dhe aftësitë e tyre në teknikat e ndarjes së njohurive (Training of Trainers)
* **Rrjetëzimi dhe Bashkëpunimi:** Akademia do të organizojë aktivitete të rrjetëzimit dhe konferenca për të mbështetur shkëmbimin e njohurive dhe eksperiencave midis NJVV-ve. Këto aktivitete do të përfshijnë konferenca dhe uebinare mbi tema të rëndësishme për qeverisjen vendore.
* **Shërbime të tjera të të mësuarit:** Mentorim dhe *coaching*, ture studimore, konferenca, seminare, punëtori dhe uebinare.
* **Ofrimi i Ekspertizës dhe Shërbimeve të Konsulencës,** përfshirë ato për integrimin në BE, ndihmesë ndaj NJVV-të për zgjidhen e problemeve dhe arritjen e objektivave në lidhje me zhvillimin e burimeve të tyre njerëzore.
* **Menaxhimi i listës së trajnerëve** dhe **personave / institucioneve burimorë.**
* **Promovimi dhe mbështetja e shërbimeve digjitale.**

Një shumëllojshmëri metodash të ndarjes dhe shkëmbimi të njohurive dhe të zhvillimit të kapaciteteve, do të përdoren për të ofruar këto shërbime. Më konkretisht shërbimet e Akademisë, në fazën e parë të zhvillimit të saj, do të fokusohen janë:

### Trajnime sektoriale dhe teknike

Akademia do të fokusohet në ofrimin e trajnimeve që përfshijnë tema specifike dhe sektoriale “vertikale” mbi funksionet e NJVV-ve, të cilat synohen të mos jenë të përgjithshme “horizontale” por të personalizuara në sektorët kyç të funksioneve të NJVV-ve të lidhura me 41 shërbimet e vetëqeverisjes vendore të tilla si Zhvillimi i Territorit, Infrastruktura dhe Shërbimet Publike, Shërbimet Sociale; Mbrojtja e Mjedisit; Bujqësia; Zhvillimi Rural; Pyjet dhe Kullotat Publike; Zhvillimi Ekonomik Vendor, Siguria Publike, etj.

Programet e trajnimit do të jenë të dizajnuara për të plotësuar nevojat e identifikuara të NJVV-ve, duke u bazuar në vlerësimin e nevojave për trajnim (VNT) si dhe duke u koordinuar me ASPA për të mos patur mbivendosje të trajnimeve të ofruara.[[16]](#footnote-16)

### Metodat e ofrimit të trajnimeve

* **Trajnime në Prezencë:** Të personalizuara për bashkitë, të ofruara në nivel rajonal ose vendor.
* **eLearning:** Kurse dhe burime online për të plotësuar trajnimin në prezencë ose rritjen e njohurive dhe informacionit.
* **Mësim i Përzier:** Një përzierje e metodave të trajnimit në prezencë dhe online.
* **Workshope dhe Seminare:** Përqendruar në tema ose nevoja specifike.
* **Rrjete të nxënies midis kolegësh (*peer to peer)*:** Lehtësimi i shkëmbimit të njohurive midis zyrtarëve të qeverisjes vendore.
* **Programe mentorimi:** Zyrtarë me përvojë që mbikëqyrin stafin e ri.

### Certifikimi dhe akreditimi

* Programet e trajnimit dhe trajnerët do të certifikohen nga Akademia në bashkëpunim me ASPA për të siguruar cilësinë dhe përputhshmërinë me standardet e përcaktuara ligjore. Certifikimi do të kryhet përmes komisioneve të përbashkëta me Akademinë dhe ASPA, duke zbatuar kërkesat e “Matricës për hartimin e kurrikulave dhe ofrimin e trajnimeve për NJVV-të”, të miratuar tashmë nga Grupi i Punës për Akademinë.
* Akreditimi i programeve të trajnimit do të sigurojë përputhshmërinë me standardet kombëtare dhe ndërkombëtare, duke ofruar njohje zyrtare për pjesëmarrësit.

### Platforma e menaxhimit dhe ndarjes së njohurive (KMSH)

Akademia do të krijojë dhe administrojë një platformë të menaxhimit dhe ndarjes së njohurive (KMSH), e cila do të ndihmojë në ndarjen e dokumenteve, eksperiencave dhe praktikave më të mira mes njësive të vetëqeverisjes vendore . Kjo platformë do të përfshijë:

* **Bibliotekën digjitale:** Koleksion burimesh digjitale, si dokumente, raste studimore, manuale, udhëzues dhe materiale multimediale të aksesueshme përmes pajisjeve të platformës elektronike.
* **Sistemin e kurseve online:** Përfshirë mësime, kuize, detyra dhe vlerësime, përmbajtje të thjeshtë me tekste, imazhe, video dhe prezantime.
* **Forume të diskutimit dhe bashkëpunimit:** Mjete komunikimi dhe bashkëpunimi përmes forumeve të diskutimit dhe dhomave të bisedave online.
* **Mekanizëm të gjurmimit dhe raportimit:** Monitorimi i progresit të pjesëmarrësve dhe matja e performancës.
* **Personalizim të procesit të të nxënit:** Opsione për të personalizuar përvojën e të nxënit bazuar në preferencat individuale dhe nivelin e njohurive.

### Shpërblimet dhe certifikatat

Akademia do të sigurojë elementë të shpërblimit për pjesëmarrje në aktivitetet e të mësuarit, duke përfshirë trajnimet, për të rritur angazhimin dhe motivimin e pjesëmarrësve nëpërmjet krediteve ose certifikatave të njohura nga bashkitë dhe institucionet e tjera për rritjen profesionale dhe njohjen e performancës së pjesëmarrësve.

### Rrjetëzimi dhe bashkëpunimi

Akademia do të organizojë aktivitete të rrjetëzimit, dhe ngjarje të ndarjes dhe shkëmbimit të njohurive dhe eksperiencave midis NJVV-ve. Këto aktivitete do të përfshijnë konferenca, seminare, punëtori dhe uebinare mbi tema të rëndësishme dhe prioritare për qeverisjen vendore.

### Shërbime të tjera:

Akademia do të ofrojë programe të mentorimit dhe *coaching* për zyrtarët e lartë, udhëtime studimore, si dhe do të organizojë konferenca, seminare, punëtori dhe uebinare të dedikuara për tematika të qeverisjes vendore. Ofrimi i ekspertizës dhe shërbimeve të konsulencës, përfshirë ato për integrimin në BE, për të ndihmuar NJVV-të në zgjidhen e problemeve dhe arritjen e objektivave në lidhje me zhvillimin e burimeve të tyre njerëzore.

# MODELI I QEVERISJES DHE STRUKTURA PËR QEVERISJEN E AKADEMISË

## Parimet e Mirëqeverisjes

Modeli i qeverisjes i propozuar për Akademinë është projektuar mbi parimet e mirëqeverisjes me një strukturë të qëndrueshme qeverisëse dhe ekzekutive që promovon politika efektive, konsensusin e gjerë, vendimmarrje të konsultuar mbi bazë evidencash, transparencën, llogaridhënien dhe përfshirjen e gjerë të të gjitha palëve të interesit, garanton një menaxhim strategjik, garanton përdorimin e burimeve njerëzore, financiare, operacionale në mënyrë eficiente dhe efikase dhe mbikëqyrje të cilësisë.

Ky model garanton që vendimet e marra të jenë të balancuara dhe të mbështetura nga qeverisja qendrore dhe vendore dhe të gjitha spektrat politikë, duke siguruar kështu stabilitetin dhe mbështetjen afatgjatë për vendimmarrjen dhe shërbimet e Akademisë.

Parimet që do të drejtojnë Akademinë, përfshijnë:

* **Transparenca:** Proceset vendimmarrëse dhe ekzekutive do të jenë të hapura dhe të qarta për përfituesit e shërbimeve të Akademisë dhe të gjithë grupet e interesit.
* **Llogaridhënia:** Akademia do të sigurojë llogaridhënien përmes monitorimit dhe raportimit të performancës.
* **Pjesëmarrja:** Përfshirja e aktorëve të ndryshëm të interesit në proceset vendimmarrëse dhe konsultative.
* **Përmirësimi i vazhdueshëm:** Vlerësim i rregullt i performancës dhe përmirësimi i programeve të trajnimit dhe ofrimit të shërbimeve.
* **Balanca e autoritetit:** Përbërja e Bordit Drejtues do të garantojë përfaqësimin e drejtë dhe legjitim midis qeverisë qendrore dhe përfaqësuesve të NJVV-ve, balancave politike (pozitë dhe opozitë), si dhe balancave gjinore.
* **Vendimmarrja me konsensus:** Vendimet e Bordit duhet të merren në mënyrë të përbashkët me konsensus bazuar në praktikat e mira të qeverisjes korporative , dhe votimi të përdoret vetëm në raste të jashtëzakonshme.

## Organet qeverisëse

### Bordi Drejtues

Akademia do të qeveriset nga **Bordi Drejtues**, i cili të jetë organi vendimmarrës kryesor, përgjegjës për drejtimin strategjik, alokimin e burimeve dhe mbikëqyrjen e funksionimit dhe aktiviteteve të saj. Përbërja e Bordit Drejtues d të reflektojë një përfaqësim të barabartë të aktorëve kyç nga Qeveria Qendrore dhe të NJVV-ve për të siguruar vendimmarrje të drejtë, gjithëpërfshirëse, transparente, të përgjegjshme dhe në interesin më të mirë të përfituesve

Bordi Drejtues do të përbëhet nga 11 anëtarë, nga të cilët pesë janë përfaqësues të Qeverisë Qendrore dhe pesë të NJVV-ve, dhe anëtari i njëmbëdhjetë do të jetë përfaqësues nga Universiteti i Tiranës.[[17]](#footnote-17)

Bordi propozohet të drejtohet nga përfaqësuesi i Qeverisë Qendrore.

Anëtarët e Bordit Drejtues emërohen përmes një procesi të hapur dhe transparent që garanton përfaqësimin e drejtë dhe legjitim të të gjitha palëve të interesit, përfshirë përfaqësuesit e opozitës politike. Emërimet bëhen në përputhje me standardet dhe rregullat e përcaktuara në aktin themelues të Akademisë.

Përbërja e propozuar e anëtarëve të Bordit Drejtues:

1. **Ministri Përgjegjës për Pushtetit Vendor / Përfaqësues i Ministrit (Kryetar)**
2. **Përfaqësues i AMVV**
3. **Përfaqësues i DAP / Përfaqësues politik i Ministrit përgjegjës për Administratën Publike**
4. **Përfaqësues i ASPA**
5. **Përfaqësues i Ministrisë së Financave**
6. **Kryetar i Bashkisë (pozita)**
7. **Kryetar i Bashkisë (opozita)**
8. **Kryetar i Këshillit të Qarkut**
9. **Drejtor i Shoqatës për Autonomi Vendore.**
10. **Drejtor i Shoqatës së Këshillave të Qarqeve**
11. **Përfaqësues i Universitetit të Tiranës.**

***Funksionet e Bordit Drejtues:***

* Miratimi i politikave të zhvillimit dhe dokumenteve strategjike.
* Miratimi i planit operacional afatmesëm dhe vjetor.
* Menaxhimi Financiar: Miratimi, zbatimit, monitorimi, raportimi i buxhetit afatmesëm e vjetor.
* Emërimi, lirimi dhe shkarkimi i drejtorit ekzekutiv.
* Certifikimi dhe Akreditimi: Mbikëqyrja e proceseve të certifikimit dhe akreditimit të programeve dhe trajnerëve, duke siguruar përputhshmërinë me standardet kombëtare dhe ndërkombëtare.
* Monitorimi dhe Vlerësimi: Vlerësimi i performancës së Akademisë dhe ndikimit të programeve të saj në përmirësimin e qeverisjes vendore.

Anëtarët e Bordit Drejtues mund të marrin dhe detyra të tjera sipas Komiteteve Tematike të tilla si: Komiteti i Strategjisë dhe Planifikimit, Komiteti i Financave dhe Administratës, Komiteti i Kurrikulave dhe Akreditimit, etj.

### Bordet këshillimore

Propozohet ngritja e strukturave të tjera mbështetëse dhe këshilluese për Bordin Drejtues në formën e Bordeve Këshillimor. Bordet këshillimore mund të përbëhet nga përfaqësues të institucioneve akademike, komunitetit të donatorëve dhe organizatave të shoqërisë civile. Numri dhe përbërja e bordeve këshillimore mund të caktohet në aktin themelues ose me vendim të Bordit Drejtues të Akademisë.

### Struktura ekzekutive

Struktura ekzekutive e Akademisë përbëhet nga Drejtori Ekzekutiv dhe stafi i Akademisë. Ekipi Ekzekutiv i Akademisë propozohet të përbëhet nga **së paku** **12 punonjës** në vitin e parë, dhe mund të rritet varësisht nga vëllimi i aktivitetit dhe disponueshmëria e financimit. Ky ekip do të përfshijë në fillim një grup të vogël menaxherësh dhe specialistësh mbështetës për të siguruar funksionimin efektiv dhe efikas të Akademisë. Drejtori ekzekutiv dhe menaxherët e shërbimeve do të përbëjnë Ekipin Drejtues të ekzekutivit. Strukturimi i stafit përfshin pozicionet kryesore si më poshtë:

**Drejtori Ekzekutiv:** Drejton Akademinë dhe siguron zbatimin e strategjisë, buxhetit dhe arritjes së objektivave.

**Menaxher i Shërbimeve Operative:** Menaxhon financat, burimet njerëzore dhe infrastrukturën.

* **Specialist finance:** Përgjegjës për çështjet financiare dhe kontabël.
* **Përgjegjës për infrastrukturën:** Menaxhon objektet, furnizimet dhe çështjet logjistike.
* **Specialist IT:** Mbështet shërbimet e teknologjisë së informacionit brenda Akademisë.
* **Sekretar/asistent administrativ:** Merret me çështjet sekretarie dhe administrative.

**Menaxher i Shërbimeve të Kurrikulës dhe Trajnimeve:** Përgjegjës për zhvillimin dhe ofrimin e programeve të trajnimit, sigurimin e cilësisë.

* **Specialistë të Zhvillimit dhe Trajnimit:** (3 pozicione) Përgjegjës për hartimin dhe zhvillimin e programeve e materialeve të trajnimit, dhe shërbimeve të tjera të ngjashme, sigurimin e cilësisë, si dhe për menaxhimin e njohurive dhe organizimin e konferencave dhe seminareve.
* **Staf Administrativ:** (5 pozicione) Mbështet specialistët e zhvillimit dhe trajnimit në përmbushjen e detyrave të tyre.

*Figura 1. Model struktura e ekzekutivit*



*Emërimi dhe funksionet e Drejtorit Ekzekutiv*

Drejtori Ekzekutiv emërohet bazuar në meritokraci dhe përmes një procedure të hapur konkurruese të kryer nga Bordi Drejtues. Bordi Drejtues emëron , liron ose shkarkon nga detyra Drejtorin Ekzekutiv me miratimin e 2/3 të anëtarëve të tij. Drejtori Ekzekutiv emërohet me një kontratë fillestare për pesë vite dhe mund të rinovohet.

Drejtori Ekzekutiv raporton para Bordit Drejtues dhe udhëheq strukturën zbatuese duke kryer këto funksione kryesore:

* Hartimin dhe zbatimin e politikave të zhvillimit strategjik: Harton dhe zbaton strategjitë dhe planet e Akademisë.
* Menaxhimin e Përgjithshëm: Përgjegjës për menaxhimin e përditshëm të Akademisë dhe përfaqësimin e saj në marrëdhëniet me palët e treta.
* Menaxhimin Financiar: Menaxhon aspektet financiare dhe buxhetore të Akademisë dhe raporton para Bordit Drejtues për aktivitetet e tij.
* Menaxhimin e Burimeve Njerëzore: Mbikëqyr rekrutimin e stafit dhe menaxhimin e zhvillimit të tyre profesional.
* Mbështetje për Bordin: Ofron mbështetje për Bordin Drejtues dhe Bordet Këshillimore, duke përgatitur dokumentacionin dhe informacionin e nevojshëm për mbledhjet e tyre.

# MODELI FINANCIAR PËR AKADEMINË E QEVERISJES VENDORE

## Financimi i Akademisë

### Parimet e financimit bazuar në opsionin e pranuar

Buxheti i paraqitur në këtë dokument , mbulon vetëm funksionet dhe shërbimet thelbësore të akademisë të llogaritura sipas një volumi pune të përballueshëm për akademinë në 3-vitet e para të ngritjes dhe funksionimit të saj. Pas miratimit ligjor dhe themelimit të Akademisë, Bordi Drejtues dhe Ekipi Ekzekutiv do të zhvillojnë një plan strategjik që përfshin shërbime dhe funksione shtesë, të cilat mund të kërkojnë kosto të tjera (Shtojca 2/II).Buxheti për këto shërbime shtesë nuk është marrë në konsideratë në buxhetin e paraqitur, pasi nevojitet miratimi i Planit të Shërbimeve dhe një Plan Vjetor Pune konkret i miratuar nga Bordi Drejtues, si dhe duhet të hartohet strategjia e mobilizimit të burimeve të Akademisë me fonde që vijnë nga donatorët, projektet, shërbime të tjera me tarifë që Akademia do të ofrojë, etj.

Gjatë konsultimit përfundimtar me përfaqësuesit e AMVV dhe SHAV[[18]](#footnote-18), si dhe bazuar në komentet e aktorëve të tjerë kyç, GNP vendosi që, në nisjen e fazës tranzitore për ngritjen e Akademisë , Qeveria Qendrore do të financojë kostot fillestare të ngritjes, ndërsa shpenzimet operative dhe të trajnimit do të ndahen në mënyrë të barabartë (50%- 50%) midis Qeverisë Qendrore dhe NJVV-ve gjatë tre viteve të para të planit financiar. Ndarja e përqindjeve të kostove mund të ndryshojë në planin e ri strategjik dhe financiar pas vitit të tretë, me vendim të Bordit, ku NJVV-të pritet të mbulojnë një përqindje më të lartë për shërbimet e marra nga Akademia.

**Parimi i financimit të Akademisë** është vendosur mbi këto baza kryesore:

1. **Vendosja e fondeve të sigurta në fillim**: Për të siguruar që Akademia të ketë fondet e nevojshme për të filluar funksionimin e saj, qeveria qendrore të mbulojë tërësisht kostot fillestare të ngritjes së Akademisë, përfshirë infrastrukturën, pajisjet dhe teknologjinë, të përllogaritura në rreth **381,000 €.** Ndërkohë, kostot operacionale dhe të trajnimeve në tre vitet e para do të financohen në mënyrë të barabartë (50%-50%) nga qeveria qendrore dhe NJVV-të.[[19]](#footnote-19) Kjo siguron një bazë të fortë financiare për periudhën fillestare dhe lejon që Akademia të zhvillojë kapacitetet e saj pa pasur presionin e menjëhershëm të mbledhjes së fondeve nga burime të ndryshme.
2. **Marrja e pronësisë nga NJVV-të**: Një nga parimet kryesore të financimit është që NJVV-të të marrin gradualisht pronësinë e Akademisë. Në planin strategjik të dytë, pas rishikimit të performancës së Akademisë, të synohet të rritet pjesa e financimit nga NJVV-të në 60% deri 70%, dhe të ulet kontributi i financimit të qeverisë qendrore respektivisht me 40% ose 30%. Ky parim, me kalimin e kohës, siguron marrjen e pronësisë nga njësitë e qeverisjes vendore, duke rritur përgjegjësinë dhe angazhimin e tyre në veprimtarinë e Akademisë.
3. **Sigurimi i financimit të qëndrueshëm**: Është thelbësore që Akademia të ketë një mekanizëm të qëndrueshëm financimi që të mos varet vetëm nga një burim i vetëm. Financimi të sigurohet nga një kombinim i burimeve, duke përfshirë qeverinë qendrore, njësitë e qeverisjes vendore dhe donatorët potencialë si pjesë e planit strategjik të saj, si dhe duke shtuar të ardhurat nga shërbimet apo projekte të tjera. Kjo qasje siguron fleksibilitetin e burimeve të financimit dhe zvogëlon rrezikun e mungesës së fondeve duke u mbështetur në një burim.
4. **Transparenca dhe llogaridhënia**: Formula e financimit të përcaktohet qartë në kontributet e çdo entiteti financues. Të gjitha fondet të administrohen në mënyrë transparente dhe të raportohet rregullisht mbi përdorimin e tyre. Kjo do të ndihmojë në ndërtimin e besimit midis të gjithë palëve të interesit dhe do të sigurojë që fondet të përdoren në mënyrë efektive për qëllimet e Akademisë.
5. **Fleksibiliteti dhe përshtatshmëria**: Ndërsa Akademia rritet dhe zhvillohet, struktura e financimit do të jetë fleksibël për t'iu përshtatur nevojave të reja dhe ndryshimeve në mjedisin e saj operativ. Kjo do të përfshijë rishikime të rregullta të formulës së financimit dhe përshtatje sipas nevojave te identifikuara.

### Opsionet e bashkëfinancimit

Opsioni i bashkëfinancimit propozuar për të siguruar një burim të qëndrueshëm financimi për ngitjen funksionimin e Akademisë dhe gjatë tre viteve të para[[20]](#footnote-20) mbulon këto kosto.

|  |
| --- |
| * Kostot fillestare të ngritjes së Akademisë (investimet fillestare) – mbulohen Qeveria Qëndrore (përllogaritur në vlerën e 381,016 €.) * Kostot e operacionale dhe të trajnimit- ndahen në mënyrë të barabartë ndërmjet Qeverisë dhe NJVV-ve ( 50%-50%), në tre vite (të përllogaritura 1,163,933 € në total secila palë ).   Me këtë opsion, Qeveria Qendrore duke mbuluar të gjitha kostot fillestare të nisjes së Akademisë, lehtëson ngarkesën financiare të NJVV-ve në fazat fillestare. Ndarja e kostove operative dhe të trajnimit në mënyrë të barabartë ndërmjet Qeverisë dhe NJVV-ve parqitet më në detaje në tabelën 1 më poshtë. |

Tabela 1. Arsyetimi i parimeve të bashkëfinancimit dhe buxhetimit të Akademisë

|  |  |  |
| --- | --- | --- |
| Viti 1-3 Sigurimi i Fondeve për 3 Vitet e Para | Viti 4-6-Marrja e Pronësisë nga NJVV-të | Plani i Ri Strategjik dhe Buxhetimi Financimi i Qëndrueshëm |
| Në vitin e parë, kostoja fillestare mbulohet tërësisht nga Qeveria për të siguruar një fillim të fortë dhe të qëndrueshëm për Akademinë.  Kostot operacionale dhe të trajnimeve për buxhetin e parë tre vjeçar financohen në mënyrë të barabartë (50%-50%) nga Qeveria dhe NJVV-të për të ndihmuar në krijimin e një strukture të qëndrueshme financiare. | Në buxhetin e dytë tre vjeçar, pjesa e financimit nga NJVV-të mund të rritet në 60% - 70%, ndërsa Qeveria mund të financojë 40% - 30%. Kjo qasje ndihmon që NJVV-të të marrin gradualisht pronësinë e Akademisë dhe të rrisin angazhimin e tyre në veprimtarinë e saj. | Financimi do të vijë nga një kombinim i burimeve për të siguruar diversifikimin e burimeve të financimit dhe për të zvogëluar rrezikun e varësisë dhe mungesës së fondeve nga një ose pak burime. Në vitet e mëvonshme, pjesa e Qeverisë do të reduktohet, duke rritur kontributin e NJVV -ve dhe duke shtuar potencialin për financim nga donatorët dhe të ardhurat nga shërbimet. |

### Burimet e financimit

Tabela e mëposhtme jep një përmbledhje të burimeve të ndryshme të financimit që Akademia ka në dispozicion për të zbatuar aktivitetet dhe shërbimet e saj.

Tabela 2. Burimet e financimit

|  |  |
| --- | --- |
| Burimet e Financimit | Përshkrimi |
| Financimi nga Qeveria Qendrore | * **Buxheti i Qeverisë**: Kontributi i bashkëfinancimit përmes granteve dhe transfertat nga buxheti i Qeverisë Qendrore (QQ) për mbështetjen e kostove operacionale dhe zhvillimore të Akademisë. |
| Kontributet Vjetore nga NJVV | * **Kontributi i bashkëfinancimit**: Kontributet vjetore nga NJVV-të për të mbështetur financimin e aktiviteteve të Akademisë bazuar në formulën e ndarjes së kontributit për secilën NJVV.[[21]](#footnote-21) |
| Financimi nga Donatorët Ndërkombëtarë | * **Grantet dhe Fondet**: Grantet dhe fondet nga organizatat ndërkombëtare dhe donatorët për projekte specifike dhe për zhvillimin e kapaciteteve të NJVV-ve. |
| Të Ardhurat nga Shërbimet | * **Tarifat për shërbime**: Tarifat që paguhen nga NJVV-të për pjesëmarrjen në programet shtesë të trajnimit. * **Trajnimet**: Të ardhurat nga organizimi i trajnimeve dhe kurseve online për aktorët e tjerë jo NJVV. * **Konsulencat**: Të ardhurat nga ofrimi i shërbimeve të konsulencës për NJVV dhe aktorët e tjerë jo NJVV. * **Evente, publikime dhe materiale mësimore**: Të ardhurat nga **Organizimi i evente,**  shitja e publikimeve, manualeve dhe materialeve mësimore të prodhuara nga Akademia. |

## Buxheti i Akademisë për tre vitet e para

Plani financiar tre vjeçar për Akademinë mbulon shpenzimet fillestare të fillimit të punës ngritjes së Akademisë (investimet fillestare), si dhe shpenzimet vjetore operative dhe shpenzimet e trajnimit gjatë tre viteve të para, me një buxhet total prej rreth **2,708,882 €.** Modeli financiar i propozuar për Akademinë është hartuar për të mbështetur programe trajnimi gjithëpërfshirëse dhe specifike funksionale, si shërbim bazë të saj, për rreth **26,100** **pjesëmarrës** në trajnime apo **24,650 (62%)** **individë zyrtarë të NJVV-ve, në tre vitet** e para (**35,000 individë në 4 vite** ose 88%), duke përfshirë të zgjedhurit vendorë, nëpunësit civilë (kryesisht për temat sektoriale) dhe punonjës të ndërmarrjeve dhe institucione të varësisë. Trajnimet janë përllogaritur të jenë 1-ditore dhe të zhvillohen kryesisht në nivel rajonal dhe sa më pranë përfituesve. Shtojca 2 jep një informacion të detajuar të përllogaritjeve të buxhetit tre vjeçar të parashikuar.

Tabela 3. Parashikimi i përgjithshëm i buxhetit 3-vjecar sipas kategorive kryesore të buxhetit

|  |  |  |  |  |
| --- | --- | --- | --- | --- |
| Kategoria | viti i. | viti ii. | viti i.ii. | Total sipas kostove |
| Investimi fillestar | **381,016 €** |  |  | **381,016 €** |
| Operacionale | 307,182 € | 307,182 € | 307,182 € | 921,547 € |
| Module | 37,500 € | 85,000 € | 90,000 € | 212,500 € |
| Trajnime | 226,626 € | 442,285 € | 524,907 € | 1,193,819 € |
| Totali Vjetor | **952,325 €** | **834,468 €** | **922,090 €** | **2,708,882 €** |

Buxheti i përllogaritur *(Tabela 3 dhe Kategoritë e Kostove dhe Buxheti i Parashikuar),* mbulon vetëm kostot për funksionet dhe shërbimet thelbësore të Akademisë, të llogaritura sipas një volumi pune të përballueshëm për tre vitet e para të ngritjes dhe funksionimit të saj.

Me themelimin e Akademisë, Bordi Drejtues dhe Ekipi Ekzekutiv do të zhvillojnë një plan strategjik që përfshin planin buxhetor i lidhur dhe me shërbimet e tjera të parashikuara në Mandatin e Akademisë *(shih dhe seksionin 2 Funksionet e Akademisë)*, të cilat mund të kërkojnë kosto të tjera (*shih dhe Shtojca 2/II – Shërbime të tjera të propozuara dhe përllogaritura).*

### Kategoritë e Kostove dhe Buxheti i Parashikuar

*Kosto Fillestare të Fillimit të Punës dhe Investime Kapitale*

Kategoria e “Kosto Fillestare e Fillimit të Punës dhe Investime Kapitale” përfshin shpenzimet e menjëhershme të nevojshme për të vendosur bazat e Akademisë. Këto kosto llogariten rreth **381,000 €**:

| **Zerat e shpenzimit** | | **Euro** |
| --- | --- | --- |
| 1 | Infrastruktura dhe Pajisjet | € 233,746 |
| 2 | Kostot ligjore e administrative të nisjes | € 3,814 |
| 3 | Rekrutimi, Trajnimi i stafit, Informimi | € 16,625 |
| 4 | Shpenzime të tjera, fond rezervë 5% | € 126,831 |
| **Totali** |  | **€ 381,016** |

*Kostot e Trajnimeve*

Kategoria e “Kosto e Trajnimeve” përfshin disa elementë kyç që kontribuojnë në shpenzimet e përgjithshme të trajnimeve të organizuara nga Akademia. Këto kosto variojnë nga **264,126 €** në vitin e parë, në **527,285 €** në vitin e dytë dhe **614,907 €** në vitin e tretë (ndërkohë që pjesa e bashkive për kostot e trajnimeve përllogaritet **132,063 €** në vitin e parë**, 263,643 €** në vitin e dytë dhe **307,454 €** në vitin e tretë) dhe me nje raport, për vitin e dytë dhe të tretë, rreth **35%** shpenzime operative dhe rreth **65%** shpenzime për module dhe trajnime. Këto kosto bazohen në një volum pune të llogaritur për të trajnuar rreth **26,100** pjesëmarrës gjatë tre viteve të para. Elementët përfshijnë:

* **Seanca trajnime**: Numri i seancave të trajnimeve të organizuara gjatë vitit për të gjithë grupet e synuara.
* **Paga trajnuesi për seancë dhe për stafin mbështetës**: Shpenzimet për pagesën e trajnerëve dhe stafit mbështetës për çdo seancë trajnimi të organizuar.
* **Dieta ushqimore e plotë trajnuesi për ditë**: Shpenzimet për dietën ushqimore ditore të trajnerëve gjatë periudhës së trajnimeve.
* **Hotel trajnuesi**: Shpenzimet për akomodimin e trajnerëve në hotele gjatë periudhës së trajnimeve.
* **Rimbursim trajnuesi për rrugë (km)**: Shpenzimet për rimbursimin e kostove të udhëtimit të trajnerëve në bazë të kilometrave të përshkuar.
* **Trajtim kafe + bufe për pjesëmarrësit**: Shpenzimet për trajtimin e pjesëmarrësve me kafe dhe bufetë gjatë seancave të trajnimeve.
* **Kosto qira salle**: Shpenzimet për qiranë e sallave ku zhvillohen seancat e trajnimeve.
* **Kosto për përgatitjen e trajnimit / moduleve**: Rishikim, përshtatje materialesh, etj.
* **Shpenzime administrative të tjera**: Dosjet dhe Materialet e trajnimit.
* **Fond Rezerve**: Një **fond rezervë prej 15%** për shpenzimet administrative të paparashikuara.

*Kostot Operative*

Kategoria e “Kosto Operative” përfshin shpenzimet për funksionimin e përditshëm të Akademisë. Këto kosto përfshijnë:

* **Pagat dhe përfitimet për stafin**: Përfshijnë pagat dhe përfitimet për stafin e përhershëm dhe të kontraktuar të Akademisë.
* **Shpenzimet administrative**: Përfshijnë shpenzimet për materiale zyre, shërbime të ndryshme administrative dhe pajisje.
* **Shpenzimet operative**: Përfshijnë shpenzimet për mirëmbajtjen e ndërtesave, energjinë elektrike, ujë, internet dhe shërbime të tjera operative.

Këto kosto janë të llogaritura për të mbështetur funksionimin efektiv të Akademisë dhe për të siguruar ofrimin e shërbimeve cilësore që në nisje. Shpenzimet operacionale janë llogaritur në vlerën e **307,182 €** për secilin prej tre viteve të para**.**

Ndërkohë NJVV-të do të mbulojnë kosto shtesë për punonjësit dhe të zgjedhurit vendorë që do marrin pjesë në trajnime apo aktivitete të tjera kualifikuese dhe të të mësuarit që do të organizohen nga Akademia, si kostot për ribursime për shpenzime transporti, akomodimi, ushqimi/perdiem. Kostot për ribursime për pjesëmarrjen e punonjësve dhe të zgjedhurve vendorë në trajnime e ofruara nga Akademia për rreth **26,100** pjesëmarrës, gjatë tre viteve të para, janë përllogaritur një total prej **236,772 €**.

**Tabela 4**. **Bashkëfinacimi i Akademisë dhe rimbursimi i bashkive, i përllogaritur për 3 vitet e para**

| **Vitet** | **Kosto Total** | **Qeveria** | **Qeveria dhe NJVV**  **50% secila** | **NJVV**  **Kosto shtesë të bashkive për rimbursim të trajnuarve për transport / për diem"** |
| --- | --- | --- | --- | --- |
| **i.- Investimi fillestar** | **€ 381,016** | **Qeveria 100%** |  |  |
| i. | 571,308 € |  | € 285,654 € | 49,227 € |
| ii. | 834,467 € |  | € 417,234 € | 88,578 € |
| iii. | 922,089 € |  | € 461,045 € | 98,967 € |
| **Total 3 Vjecar** | **2,327,866** € |  | **1,163,933** € | **236,772** € |

### Volumi i punës për trajnimet

Grupi i synuar për trajnime mbi të cilën janë bazuar përllogaritjet e buxhetit, që planifikohet të mbulohet me bashkëfinacimin e qeverisë qendrore dhe NJVV-ve, për tre vitet e para, përbëhet nga 88% të rreth **39,800** e zyrtarëve të NJVV-ve:

* **Zyrtarë bashkikë**: Rreth 38,000 nga të cilët rreth 6,000 nëpunës civilë dhe rreth 32,000 jo-nëpunës civilë.
* **Të zgjedhur vendorë**: 1,674 (61 kryetarë bashkie, 12 kryetarë të këshillave të qarqeve, 1,613 këshilltarë bashkiakë).

**Objektivi**: Të gjithë kategoritë e grupit të synuar të kenë marrë pjesë në një trajnim specifik të lidhur me funksionin/sektorin të paktën një herë gjatë një periudhë 4-vjeçare.

Modaliteti i trajnimit për qëllime buxhetimi 3-vjeçar merr parasysh:

* Trajnime rajonale, me qëllimin për të afruar trajnimet tek përfituesit si dhe për të ulur kostot e trajnimeve.
* Trajnime në klasë, me prezencë fizike.

Një volum pune i detajuar për dhënien e trajnimeve për zyrtarët e NJVV-ve gjatë tre viteve të para është dhënë në Tabelën 5. Ndërsa Tabela 6 jep një shpërndarje të volumit të punës sipas viteve dhe kategorive të përfituesve në 3 vite

Tabela 5. Volumi i punës i parashikuar për 3 vitet e para

| **Të Trajnuar** | **Module/Programe trajnimi** | **Sesione te parashikuara** |
| --- | --- | --- |
| * Zyrtarë të trajnuar: **26,097** * v.I **5,085;** v.I **9,612;** v.III **11,400** * Zyrtarë **individë,** të trajnuar: **24,650 (62%):** * **6,000** nëpunës civilë (100%) * **16,965** jo-nëpunës civilë (53%) * **1674** të zgjedhur (100%) | **45 – Total,** nga të cilët:  **37-Stafi; 8-Të Zgjedhurit**   * **v. I – 8** * **v. II- 18** * **v. III- 19**   **Rreth 1.3 module në muaj** | * **1044** sesione (v. I–**203**; v. II-**384**; v. III **456**), nga të cilat: * **919** sesione për punonjësit ose rreth **306**/vit * **1.3** module në muaj * **6** sesione/jave**; 1.2** sesione/ditë * **612** - staf/ muaj të trajnuar * **125** sesione për të Zgjedhurit |

Tabela 6. Të trajnuar sipas viteve dhe kategorive të përfituesve, në 3 vite.

|  |  |  |  |  |  |  |
| --- | --- | --- | --- | --- | --- | --- |
| Të Trajnuar | v.I | v.II | v.III | v.I-III | v.VI | v.I-VI |
| Punonjës (individë) | 3,733 | 8,685 | 10,546 | **22,965** | 10,370 | **33,335** |
| % | 10 % | 23 % | 28 % | 60% | 27% | 88% |
|  | | | | | | | |
| Këshilltarë | 1,290 | 854 | 854 | 2,998 | 854 | 3852 |
| Kryetarë bashkie, Qarku | 61 | 73 | 0 | 134 | 61 | 195 |
| Të zgjedhur Tot | 1,351 | 927 | 854 | 3,132 | 915 | 4,047 |
| **Total të trajnuar** | **5,085** | **9,612** | **11,400** | **26,097** | **11,285** | **37,382** |

# PLATFORMA E MENAXHIMIT TË NJOHURIVE PËR NJVV

Platforma për Menaxhimin dhe Ndarjen e Njohurive (PMN) është hartuar mbi bazën e raportit[[22]](#footnote-22) të përgatitur nga ekspertët e Universitetit të Lucernës, Svicës (HSLU) dhe eksperti kombëtar, me qëllim mbështetjen e një shërbimi kyç të Akademisë.

Platforma konsiderohet si një ndër shërbimet kryesore të konceptit dhe kuadrit tërësor të shërbimeve të Akademisë për Qeverisjen Vendore. Qëllimi kryesor i PMN-së është mundësimi i përdorimit të mjeteve të ndryshme të të nxënit dhe përmirësimi i zhvillimit dhe ndarjes së njohurive në forma të ndryshme, për të mbështetur ngritjen e kapaciteteve të zyrtarëve të qeverisjes vendore. Krahas këtyre funksioneve kyçe, PMN do të shërbejë edhe si një hapësirë virtuale e përbashkët për ndërveprim, shkëmbim dhe komunikim ndërmjet aktorëve të sistemit, të cilët punojnë në fushën e qeverisjes vendore. E gjithë korniza e platformës së PMN-së do të funksionojë si një ndërthurje e ndërveprimit ndërmjet aktorëve, proceseve dhe produkteve, në formën elektronike me veçori të avancuara dhe në përputhje me standardet teknike. Platforma do të pasurohet me integrimin e inteligjencës artificiale për të mundësuar aktivizimin e shërbimeve novatore të të nxënit.

Platforma PMN do të mundësojë identifikimin, organizimin dhe shpërndarjen e njohurive organizative, praktikave më të mira dhe produkteve të tjera të të nxënit, si dhe të ekspertizës në nivelin e qeverisjes vendore. Platforma PMN do të ofrojë një gamë të gjerë materialesh dhe informacioni, si dokumente, artikuj, video, prezantime, forume dhe profile ekspertësh. Nëpërmjet veçorive të platformës, si forumet e diskutimit, rrjetëzimi social, faqet informuese, të nxënit mes kolegëve dhe komunitetet e dijes, do të bëhet i mundur promovimi i angazhimit të përdoruesve dhe ndarja e njohurive.

Duke shërbyer si një hapësirë virtuale e përbashkët për ndërveprimin ndërmjet aktorëve të ndryshëm në nivelin e qeverisjes vendore dhe qendrore, platforma PMN do t'i frymëzojë përdoruesit, kryesisht ata të nivelit të qeverisjes vendore, që të ndërveprojnë dhe shkëmbejnë informacione në mënyrë të sigurt me kolegët dhe ndërmjet niveleve dhe pozicioneve të ndryshme, të shprehin lirisht opinionet dhe qëndrimet e tyre, si dhe të jenë në gjendje të ofrojnë dhe pranojnë hapur njohuri. Siguria psikologjike dhe besimi përbëjnë elemente të rëndësishme, që do të integrohen në konceptin e platformës së PMN-së dhe në funksionin e saj (kultura e punës dhe përdorimit).


## Përmbajtja dhe shërbimet

A diagram of a diagram

Description automatically generatedPlatforma e PMN-së në përgjigje kryesisht ndaj nevojave të zyrtarëve të qeverisjes vendore për zhvillim të kapaciteteve, do të shërbejë edhe për krijimin e një komunikimi efektiv, qoftë në aspektin vertikal ndërmjet institucioneve të qeverisjes vendore dhe asaj qendrore, ashtu dhe në atë horizontal ndërmjet vetë qeverive vendore. Në këtë drejtim, parimi udhëheqës kryesor i platformës PMN-së duhet të përqendrohet tek funksionet sektoriale dhe funksionet e tjera të përgjithshme dhe administrative të ushtruara nga bashkitë, që duhet të pasqyrohen në vetë strukturën e platformës. Platforma do të përfshijë një sportel (përvijimi i ekstranetit) dhe një zyrë prodhuese (përvijimi i intranetit), që ndërveprojnë me njëra-tjetrën, si dhe një sërë shërbimesh (disa më të realizueshme në fazën e parë (zhvillimi i platformës), po ashtu dhe një listë më të gjerë, që do të zhvillohet në një fazë të mëvonshme (konsolidimi i platformës), që përfshin: trajnimin dhe zhvillimin e punonjësve dhe të zgjedhurve në nivelin vendor; Kurse në internet; Histori suksesi; Regjistrin e Ekspertëve; Forume diskutimi; dokumente të ndryshme, që përfshijnë botime, formularë, shabllonë; Procedura, Politika; Përditësime; Aktivitete; Hapësira chat-i; Vërejtje dhe sugjerime; etj.

***Metodologjia dhe Procesi i Punës për identifikimin dhe mbledhjen e produkteve KM***

Tabela 7. Shërbimet kryesore të platformës KMSH



Një paraqitje skematike e shërbimeve që do të ofrohen nga Platforma (ende jo shteruese) ofrohet në Shtojcën nr 3.

# STRATEGJIA E NGRITJES DHE FUNKSIONIMIT TË AKADEMISË

Strategjia e ngritjes dhe funksionimit të Akademisë së Vetëqeverisjes Vendore synon të sigurojë një nisje të suksesshme dhe një funksionim të qëndrueshëm të institucionit në faza të ndryshme të zhvillimit të saj. Me miratimin e “*White Paper*” nga GNP , ngritja dhe funksionimi i Akademisë do të bazohet në një plan tranzitor të zhvillimit në tre vitet e para. Në këtë periudhë, do të realizohen përgatitjet për ngritjen e strukturave qeverisëse, administrative dhe operacionale, hartimin e dokumenteve politikë dhe rregullatorë, instalimin e sistemit të menaxhimit financiar dhe vlerësimit të cilësisë, vlerësimi i nevojave për trajnim, hartimi i kurrikulave dhe dhënia e trajnimeve për tema të prioritarizuara dhe zhvillimi i Platformës së Menaxhimit të Njohurive (KM). Pas tre viteve të fazës tranzitore, Bordi Drejtues do të rishikojë performancën dhe do të vendosë mbi strategjinë e ardhshme të bashkëfinancimit dhe zhvillimit.

***Në të gjitha këto hapa Akademia, AMVV, SHAV, SHKQSH, NJQV, ASPA,*** *si institucionet partnere kyçe, luajnë një rol vendimtar gjatë fazës së tranzicionit të krijimit të Akademisë me* ***rolet dhe përgjegjësitë*** *përkatëse gjatë këtyre fazave, bazuar në statusin, ekspertizën dhe burimet e tyre, duke kontribuar ndjeshëm në themelimin e suksesshëm dhe funksionimin normal të Akademisë gjatë fazës së tranzicionit të saj.*

## Plani për zbatimin e Fazës së Tranzicionit

Strategjia për zbatimin e Fazës së Tranzicionit përfshin një plan të detajuar trevjeçar, me objektiva të qarta dhe afate kohore të përcaktuara për të siguruar progresin e strukturuar të Akademisë.

### Faza e tranzicionit (2024 - 2028)

Faza e tranzicionit përbëhet nga tre faza kryesore: Ngritja dhe vendosja e strukturave bazë, zhvillimi i dokumenteve kyçe institucionale dhe fillimi i veprimtarisë së Akademisë (Q4 2024 – Q1 2025; Zhvillimi i kapaciteteve operacionale dhe avancimi i ofrimit të shërbimeve bazë (Q2 2025 – Q4 2026); Konsolidimi institucional dhe vetë-qëndrueshmëria (2027-2028). Etapat dhe hapat e propozuara marrin në konsideratë miratimin e W*hite Paper* në Shtator 2024 nga GNP dhe angazhimin institucional të gjithë partnerëve të përfshirë në Grupin e Punës për Akademinë dhe partnerët kryesorë të NJVV-ve për zbatimin e planit për ngritjen dhe funksionimin e Akademisë si OJF Hibride bazuar në modelin juridik , qeverisës dhe financiar të përzgjedhur.

*Faza 1: Ngritja e Akademisë, vendosja e strukturave bazë, zhvillimi i dokumenteve kyce institucionale dhe fillimi i veprimtarisë (Q4 2024 – Q2 2025).*

**Qëllimi:** Miratimi i procedurave ligjore të themelimit të Akademisë si **Subjekt i Kompetencave të Përbashkëta** dhe krijimi i bazave për fillimin e veprimtarisë së Akademisë, përmes ngritjes dhe funksionimit të strukturave qeverisëse dhe ekzekutive, ngritjes së infrastrukturës operative me hapësirat dhe paisjet e nevojshme, sigurimin e burimeve njerëzore, financiare dhe teknologjike dhe sistemet kyçe të punës, zhvillimit të dokumenteve planifikuese dhe zbatuese dhe sigurimit të buxhetit operativ.

Hapat Kryesorë:

* **Mobilizimi i fondeve**: Fillimi i punës për alokimin e financimeve nga Qeveria Qendrore dhe njësitë e vetëqeverisjes vendore (NJVV) në PBA 2025-2027, bazuar në opsionin e zgjedhur. Qeveria Qendrore do të mbështesin kostot dhe investimet fillestare për ngritjen e Akademisë.
* **Procedurat dhe dokumentat ligjore të themelimit:** Krijimi i Akademisë si OJF bazuar në opsionin e zgjedhur, do të shoqërohet me dokumente të tjera të themelimit, përfshirë aktin e themelimit dhe statutin, dhe marrëshjet përkatëse mes Qeverisë dhe NJVV-ve**.**
* **Vendosja e infrastrukturës fizike dhe digjitale**: Krijimi i hapësirave të punës, instalimi i pajisjeve fizike dhe sitemeve digjitale për funksionimin e Akademisë. Realizimi i investimeve fillestare të infrastrukturës me mbështetjen e Qeverisë Qendrore/AMVV, si dhe me mbështetjen për ngritjen e Platformës së Menaxhimit të Njohurive (PMN). Platforma PMN planifikohet të ngrihet në fillim të vitit 2025 dhe do të pasurohet gjatë viteve pasardhëse me modulet e trajnimeve, të cilat do të jenë në dispozicion edhe për ndjekje online, librarinë dhe praktikat e mira, si dhe produkte e publikime të ndryshme si dhe informacione të tjera në shërbim të mësuarit për NJVV-të.
* **Zhvillimi i dokumenteve planifikues dhe buxhetit.**
* **Vlerësimi i nevojave (VNT) dhe planifikimi i trajnimeve, testimi i trajnimeve**: Kryerja e një vlerësimi metodologjik dhe kombëtar të nevojave për trajnim për të gjithë zyrtarët e NJVV-ve (nëpunës civilë, punonjës jo-nëpunës civil dhe të zgjedhurit vendorë) me mbështetjen e ASPA, AMVV, SHAV dhe SHKQSH dhe hartimi i planit dy vjeçar të trajnimeve për NJVV-të. Testimi i trajnimeve në bashkëpunim me aktorët e sistemit dhe projektet donatore.

*Faza 2: Zhvillimi i kapaciteteve operacionale dhe avancimi i ofrimit të shërbimeve bazë (Q2 2025 – Q4 2026).*

**Qëllimi:** Zhvillimi i kapaciteteve operacionale, nisja e trajnimeve sektoriale dhe ofrimi i shërbimeve të specializuara për NJVV.

Hapat Kryesorë:

* **Zhvillimi i kurrikulave të trajnimit:** Përgatitja dhe certifikimi i moduleve të trajnimit të bazuara në vlerësimin e nevojave dhe kërkesave specifike të NJVV-ve. Për shembull, në vitin e parë pritet të zhvillohen 8 module trajnimi.
* **Trajnimi i trajnerëve (TOT) dhe certifikimi:** Identifikimi, mobilizimi dhe rekrutimi, trajnimi i trajnerëve të cilët do të ofrojnë trajnimet në fusha të ndryshme specifike të qeverisjes vendore si dhe certifikimi i trajnerëve pas ToT.
* **Ofrimi i trajnimeve:** Organizimi i seancave të trajnimit rajonale për të afruar trajnimet tek grupet e ndryshme sektoriale të NJVV-ve bazuar në modulet e zhvilluara dhe në VNT.
* **Pasurimi i platformës së menaxhimit të njohurive (PMN):** Zgjerimi dhe përmirësimi i platformës KM me modulet e reja të trajnimit, me pasurimin e e librarisë digjitale, si dhe me informacione të tjera të nevojshme për NJVV.
* **Rritja e përfshirjes në sistem të projekteve donatore që punojnë me kapacitetet e NJVV-ve.** Akademia ndërmerr iniciativa për të rritur numrin e të projekteve donatore që punojnë me kapacitetet e NJVV-ve, që të punojnë në sistem përsa i përket përgatitjes dhe ofrimit të trajnimeve institucionale të ofruara nga Akademia.
* **Ofrimi i shërbimeve coaching, mentoring, dhe konsulencave përkatëse, sipas nevojës, për NJVV-të, dhe përgatitja e një konference kombëtare.**

*Faza 3: Konsolidimi institucional dhe inicimi i fazës së vetë-qëndrueshmërisë (Q1 2027- Q4 2028).*

**Qëllimi:** Konsolidimi institucional dhe vetë-qëndrueshmëria e Akademisë në ofrimin e shërbimeve bazë dhe në aspektin sigurimit të fondeve nga qeveria qendrore dhe NJVV-të, duke siguruar qëndrueshmëri financiare dhe operacionale.

Hapat Kryesorë:

**Vlerësimi i performancës dhe zhvillimi i planit të ri strategjik 3-vjeçar:**Në fund të vitit të tretë të aktiviteteve të Akademisë do të kryhet një vlerësim i përgjithshëm dhe analizë e performancës së Akademisë, përfshirë performancën e shërbimeve dhe atë financiare. Kjo do të shërbejë si bazë për planin e ri strategjik të Akademisë duke vendosur prioritete dhe objektiva të reja zhvillimore dhe financiare.

**Rritja e financimit:** Si pjesë e analizës financiare pritet që në 3-vjeçarin e dytë , pjesa e financimit nga NJVV do të rritet gradualisht. Plani strategjik i Akademisë si dhe ai financiar dhe i shërbimeve do të përcaktojnë nivelin e rritjes së financimit nga palët dhe sasinë e shërbimeve.

**Vlerësimi dhe përmirësimi i vazhdueshëm:** Vlerësimi dhe monitorimi i vazhdueshëm dhe përmirësimi i shërbimeve dhe programeve të trajnimit për të siguruar përputhshmërinë me nevojat dhe prioritetet e NJVV-ve do të jenë pjesë e planit të zbatimit në çdo hap të zhvillimit të Akademisë.

**Zgjerimi dhe rritja e cilësisë së shërbimeve:** Llojshmëria, sasia dhe cilësia e shërbimeve të ofruara nga Akademia do të zgjerohet përfshirë kërkimin shkencor, publikimet dhe partneritetet ndërkombëtare, do të rritet sasia dhe cilësia e kurrikulave të përgatitura dhe e kurseve të trajnimit fizik dhe digjital të ofruara.

**Konsolidimi i shërbimeve të tjera** si coaching, mentoring, udhëtime studimore dhe konsulencave përkatëse, sipas nevojës, për NJVV-të, dhe organizimi i një konference kombëtare.

**Zgjerimi i mbështetjes** me projekte dhe donatorë, që mbështesin rritjen e kapaciteteve të NJVV-ve, duke kontribuar në bashkëpunim me Akademinë**.**

### Rreziqet dhe strategjitë e parandalimit

**Rreziku:** Mos sigurimi i fondeve të nevojshme për ngritjen dhe funksionimin e Akademisë.

* *Krijimi i një plani të detajuar për mobilizimin e fondeve nga donatorët ndërkombëtarë dhe partnerët e tjerë, si dhe sigurimi i fondeve nga NJVV-të me mbështetje ligjore për pagesat vjetore për Akademinë.*

**Rreziku:** Procesi kompleks dhe i vonuar për përgatitjen e dokumentave ligjore për miratimin në gjykatë dhe regjistrimin e Akademisë si OJF (SKP).

* *Komunikimi dhe angazhimi me të gjitha palët e interesit kontribues në themelimin e Akademisë. Sigurimi i mbështetjes institucionale si nga Qeveria Qendrore ashtu dhe nga përfaqësuesit e NJVV-ve.*

**Rreziku:** Vonesat në ngritjen e infrastrukturës dhe blerjen e pajisjeve, si dhe në instalimin e sistemeve të punës.

* *Planifikimi i detajuar dhe koordinimi i mirë me partnerët për të siguruar që çdo vonesë të minimizohet dhe procesi të mbikëqyret rregullisht për të siguruar përmbushjen në kohë të detyrimeve.*

**Rreziku:** Rezistenca ndaj ndryshimeve, përqasjeve të reja të punës dhe bashkëpunimit mes aktorëve e partnerëve, si dhe përdorimit të teknologjive dhe sisteme të reja të punës.

* *Fushata ndërgjegjësimi të aktorëve dhe partnerëve, si dhe trajnime* për *përdorimin e platformës KM dhe përfitimet që ajo sjell për NJVV-të.*

**Rreziku:** Vonesa në krijimin e strukturave administrative.

* Planifikimi i hershëm dhe detajuar i procesit të rekrutimit dhe trajnimit të stafit; sigurimi i një procesi transparent dhe të strukturuar për rekrutim.

**Rreziku:** Vonesa në zhvillimin dhe miratimin e kurrikulave të trajnimit.

* *Angazhimi i ekspertëve të fushës dhe bashkëpunimi me institucionet partnere si ASPA për të zhvilluar dhe miratuar kurrikulat në kohë.*

**Rreziku:** Mos arritja e objektivave operacionale gjatë fazës së tranzicionit.

* *Vlerësimi i vazhdueshëm i performancës dhe përmirësimi i vazhdueshëm; krijimi i një sistemi të fortë dhe të qëndrueshëm të monitorimit dhe vlerësimit për të siguruar përputhshmërinë me nevojat dhe prioritetet e NJVV-ve.*

**Rreziku:** Paqëndrueshmëri ndaj ndryshimeve politike dhe administrative.

* *Ndjekja dhe zbatimi i një procesi të qëndrueshëm dhe të mirëstrukturuar për krijimin dhe funksionimin e Akademisë; sigurimi i mbështetjes së gjerë politike dhe institucionale për projektin.*

Tabela 9. Rolet dhe përgjegjësitë e aktorëve gjatë Fazës së Tranzicionit

| **Aktori** | **Roli dhe Përgjegjësitë** |
| --- | --- |
| **Qeveria Qendrore** | * Sigurimi i mbështetjes institucionale, financiare dhe logjistike gjatë fazës së tranzicionit; * Bashkëpunimi me institucionet ndërkombëtare dhe donatorët për të siguruar fonde dhe asistencë teknike; * Monitorimi dhe mbikëqyrja e procesit të tranzicionit për të siguruar përputhshmërinë me objektivat strategjike. * Mbështetje për ngritjen e infrastrukturës fillestare dhe investimeve në nisje të Akademisë |
| **AMVV** | * Lehtësimi i proceseve dhe ngritjes së strukturave fillestare të Akademisë; * Mbështetje për ngritjen dhe funksionimin e platformës së menaxhimit të njohurive (PMN); * Koordinimi me SHAV dhe ASPA për vlerësimin e nevojave për trajnim * Koordinimi me SHAV në sigurimin e anëtarëve të bordit drejtues. * Koordinimi për procedurat dhe dokumentat ligjore të themelimit të Akademisë. |
| **SHAV/ SHKQSH** | * Sigurimi i mbështetjes për procedurat dhe dokumentat ligjore të themelimit të Akademisë. * Komunikimi me NJVV-të për alokimet financiare gjatë fazës së tranzicionit; * Pjesëmarrje në Bordin drejtues të Akademisë; * Angazhimi në vlerësimin e nevojave për trajnim dhe ofrimin e mbështetjes për programet e trajnimit. |
| **ASPA** | * Bashkëpunimi për certifikimin dhe akreditimin e programeve të trajnimit dhe trajnerëve; * Ndihmesë në zhvillimin dhe miratimin e kurrikulave të trajnimit. * Bashkëpunimi për vlerësimin e nevojave për trajnim |
| **NjVV** | * Pjesëmarrje aktive në programet e trajnimit dhe zhvillimit profesional; * Sigurimi i mbështetjes financiare për Akademinë * Mbështetje për trajnime dhe aktivitete të tjera të Akademisë. |
| **Donatorët Ndërkombëtarë** | * Sigurimi i mbështetjes financiare dhe teknike për fazën e tranzicionit dhe përtej saj; * Mbështetje për zhvillimin e kapaciteteve dhe zgjerimin e shërbimeve të Akademisë. * Mbështetje për zhvillimin e kurrikulave dhe koordinimin e trajnimeve me akademinë * Mbështetje për investimet dhe infrastrukturën fillestare |

# MONITORIMI DHE VLERËSIMI

## Monitorimi i Performancës

Monitorimi i performancës së Akademisë së Vetëqeverisjes Vendore do të bazohet në një kuadër të mirë-përcaktuar për monitorimin e vazhdueshëm të aktivitetit dhe arritjeve të saj. Ky kuadër do të ndihmojë në ndjekjen e progresit kundrejt objektivave strategjikë dhe në sigurimin që të gjitha qëllimet po arrihen në mënyrë efektive dhe efikase. Implementimi i një sistemi të mirë-përcaktuar monitorimi dhe vlerësimi do të ndihmojë në sigurimin e cilësisë dhe efektivitetit të Akademisë, duke kontribuar në përmirësimin e qeverisjes vendore në Shqipëri.

**Metodat kryesore të monitorimit të performancës përfshijnë:**

* **Indikatorët e performancës:** Vendosja e indikatorëve kyç të performancës (IKP) për të matur progresin dhe efektivitetin e programeve të trajnimit dhe shërbimeve të ofruara nga Akademia. Indikatorët mund të përfshijnë numrin e ditëve të trajnimit të realizuara, numrin e pjesëmarrësve në trajnime, numrin e ngjarjeve të organizuara, dhe koston për person të trajnuar.
* **Raportet e rregullta:** Përgatitja e raporteve vjetore dhe të tjera periodike mbi performancën që do ti paraqiten Bordit Drejtues dhe aktorëve të tjerë të interesit përfshirë përfituesve. Këto raporte do të ndihmojnë në mbajtjen e një transparence të lartë dhe në informimin e vendimmarrësve mbi progresin e arritur.
* **Analiza e të dhënave:** Mbledhja dhe analiza e të dhënave të lidhura me pjesëmarrjen, përfundimin e trajnimeve, dhe rezultatet e arritura për të identifikuar fusha që kërkojnë përmirësim. Kjo analizë do të ndihmojë në adaptimin e strategjive dhe programeve për të përmbushur më mirë nevojat e NJQV-ve.
* **Vlerësimi i programeve:** Kryerja e vlerësimeve të brendshme dhe të jashtme për të siguruar që programet e trajnimit dhe shërbimet e tjera janë efektive dhe përmbushin nevojat e NJQV-ve. Vlerësimet do të bëhen në bashkëpunim me ekspertë të jashtëm për të garantuar një këndvështrim të pavarur dhe profesional.

## Vlerësimi i Ndikimit

Vlerësimi i ndikimit do të përqendrohet në mekanizmat që do të përdoren për të vlerësuar efektivitetin e programeve të trajnimit të Akademisë, duke u përqendruar në ndikimin e tyre në përmirësimin e qeverisjes vendore dhe aftësive të zyrtarëve të qeverisjes vendore.

**Metodat kryesore të vlerësimit të ndikimit përfshijnë:**

* **Anketat dhe sondazhet:** Kryerja e anketave dhe sondazheve të rregullta me pjesëmarrësit për të mbledhur reagime mbi cilësinë dhe efektivitetin e trajnimeve. Këto anketa do të ndihmojnë në mbledhjen e informacionit të vlefshëm për përmirësimin e vazhdueshëm të programeve.
* **Studimet e rastit:** Zhvillimi i studimeve të rastit për të dokumentuar dhe analizuar ndikimin e trajnimeve në praktikat dhe performancën e NJQV-ve. Studimet e rastit do të ofrojnë dëshmi konkrete dhe të hollësishme mbi ndikimin e programeve.
* **Vlerësimet e jashtme:** Angazhimi i ekspertëve të jashtëm për të kryer vlerësime të pavarura mbi ndikimin e programeve të trajnimit dhe shërbimeve të Akademisë. Këto vlerësime do të ofrojnë një këndvështrim objektiv dhe do të ndihmojnë në identifikimin e fushave për përmirësim.
* **Raportimi i ndikimit:** Përgatitja e raporteve të detajuara mbi ndikimin e programeve të trajnimit dhe shërbimeve të tjera në përmirësimin e qeverisjes vendore dhe zhvillimin e kapaciteteve të zyrtarëve. Këto raporte do të jenë të aksesueshme për të gjithë aktorët e interesit për të garantuar transparencë dhe llogaridhënie.

## Përdorimi i Rezultateve

Rezultatet e monitorimit dhe vlerësimit do të përdoren për të përmirësuar vazhdimisht programet dhe shërbimet e Akademisë. Kjo përfshin:

* **Rishikimin e kurrikulave:** Përdorimi i të dhënave dhe reagimeve për të përditësuar dhe përmirësuar kurrikulat e trajnimit, që ato të jenë të përshtatura me nevojat e NJQV-ve.
* **Strategjitë e përmirësimit:** Zhvillimi i strategjive të përmirësimit bazuar në gjetjet e vlerësimeve për të adresuar sfidat dhe për të shfrytëzuar mundësitë për përmirësim.
* **Transparenca dhe llogaridhënia:** Sigurimi që rezultatet e vlerësimeve të jenë të aksesueshme për të gjithë aktorët e interesit për të garantuar transparencë dhe llogaridhënie në operacionet e Akademisë.

Për të siguruar një monitorim dhe vlerësim efektiv, sugjerohet të përdoret një Marrëveshje e Nivelit të Shërbimit (*Service Level Agreement* - SLA) midis Bordit dhe Stafit ekzekutiv të Akademisë, si pjesë e planit strategjik, çdo 5 vite, e cila do të përcaktojë shërbimet, burimet, rolet dhe përgjegjësitë e secilës palë të përfshirë, dhe do të identifikojë nivelet e shërbimit dhe objektivat e performancës që duhet të arrihen. Kjo marrëveshje do të mbikëqyrë performancën e Akademisë dhe do të garantojë që ajo të përmbushë objektivat e saj strategjikë.

# REFERENCA

Kushtetuta e Republikës së Shqipërisë, nenet 108-115.

Ligji Nr. 8548, datë 11.11.1999 “Për ratifikimin e Kartës Evropiane të Autonomisë Vendore”

Ligji Nr. 139/2015 “Për Organizimin dhe Funksionimin e Qeverisjes Vendore”

Ligji Nr. 152/2013 “Për Nëpunësin Civil”

Ligji Nr. 68/2017 “Për Financat e Vetëqeverisjes Vendore”.

Ligji Nr. 8788/2001 “Për Organizatat Jo Fitimprurëse”

Strategjia Kombëtare për Zhvillim dhe Integrim Evropian (SKZHIE), 2022-2030.

Strategjia Ndërsektoriale për Decentralizimin dhe Qeverisjen Vendore, 2023-2030.

Udhërrëfyesi për Reformën në Administratën Publike, 2023-2030.

VKM Nr. 138, datë 12.03.2014 “Për Rregullat e Organizimit dhe Funksionimit të Shkollës Shqiptare të Administratës Publike dhe Trajnimit të Nëpunësve Civilë”, (ASPA).

VKM Nr. 227, datë 9.4.2024 “Për Organizimin dhe Funksionimin e Agjencisë për Mbështetjen e Vetëqeverisjes Vendore “, (AMVV).

VKM Nr. 244, Datë 17.4.2024 “Për mënyrën e organizimit dhe funksionimit të Këshillit Konsultativ të qeverisë qendrore me qeverisjen vendore”.

VKM Nr. 252, datë 20.4.2023 “Për miratimin e strategjisë ndërsektoriale për decentralizimin dhe qeverisjen vendore 2023–2030, të planit të saj të veprimit 2023-2025 e të pasaportës së indikatorëve”.

VKM Nr. 557, datë 4.10.2023 ‘Për përcaktimin e fushës së përgjegjësisë shtetërore të Ministrit të Shtetit për Pushtetin Vendor”.

Urdhëri No. 6, datë 12.01.2024, i Kryeministrit “Për Krijimin, Përbërjen dhe Fuksionimin e Grupit Ndërinstitucional të Punës për Refomën Institucionale për Zhvillimin e Kapaciteteve të Zyrtarëve të Njësive të Vetëqeverisjes Vendore”.

Vendimi i Asamblesë së SHAV për aspektet e diznjimit dhe bashkëfinacimin e Akademisë, Shtator 2024.

Komentari bashkëkohor nga Kongresi për Autoritetet Vendore dhe Rajonale të Këshillit të Evropës për raportin shpjegues për Kartën Evropiane të Vetëqeverisjes Vendore, 7 dhjetor 2020.

<https://rm.coe.int/komentari-bashkekohor-nga-kongresi-per-raportin-shpjegues-per-karten-e/1680a1d131>

Vendimi i Bordit të SHAV për miratimin e “Dokumenti i Pozicionit për Akademinë për NJVV-të dhe Pagat në NJVV-të”, Korrik 2024.

Dokument Hulumtues (Paper) Nr. 1 “Një Strukturë e Përkushtuar Trajnimi për Qeverisjen Vendore në Shqipëri- Sfondi, Nevojat dhe Opsionet”, Dr. Brian Cawley, Qershor 2023, (mbështetur nga projekti Bashki të Forta-Helvetas).

Dokument Hulumtues (Paper) Nr. 2 “Reformimi i Sistemit të Ngritjes së Kapaciteteve për Burimet Njerëzore të Njësisë së Qeverisjes Vendore dhe Krijimi i një Strukture të Dedikuar Trajnimi për NJVV-të në Shqipëri - Tranzicioni në një Akademi të Qeverisjes Vendore”, Dr. Brian Cawley, Korrik 2023, (mbështetur nga projekti Bashki të Forta-Helvetas).

Dokument Hulumtues (Green Paper) “Krijimi i Akademisë për Qeverisjen Vendore në Shqipëri”, Dr. Brian Cawley, Prill 2024, (mbështetur nga projekti Bashki të Forta-Helvetas).

Raporti “Hartëzimi i moduleve dhe trajnimeve për NJVV-të”, Mars 2024, Znj. Alda Dekovi; (mbështetur nga projekti Bashki të Forta-Helvetas).

Raporti “Platforma e Menaxhimit dhe Ndarjes së Njohurive për NJQV-të në Shqipëri - Rastet, koncepti, kuadri dhe standardet”; Prof. Oliver Kessler, Prof. Stefan Bruni dhe Znj. Zorica Dragic- Lucerne University of Applied Sciences and Arts, School of Business-HSLU, dhe Sokol Muça, ekspert TIK (mbështetur nga projekti Bashki të Forta-Helvetas).

Raporti “Rastet e Agjencive Trajnuese në Shqipëri”, Prill 2024, Z. Enea Hoti, (mbështetur nga projekti Bashki të Forta-Helvetas).

Raporti “Analiza e Aspekteve Ligjore dhe të Qeverisjes së Akademisë për Qeverisjen Vendore”, 2024, Z. Enea Hoti.

Raporti “Analiza Kostove dhe e Financimit të Akademisë për Qeverisjen Vendore”, Zj. Lindita Oshafi dhe Z. Edlir Shabani, 2024.

Raporti “Faza e Tranzicionit për Ngritjen dhe Zhvillimin e Akademisë për Qeverisjen Vendore”, Mars 2024, Z. Arben Qesku.

Projektit të Këshillit të Evropës “Mbështetja e Reformës së Administratës Publike në nivel vendor në Shqipëri”, financuar nga Republika Federale e Gjermanisë.

Qeverisja Vendore në Shqipëri -Raport mbi Situatën Aktuale, 2024, Instituti për Bashkitë e Shqipërisë.

Prezantimi “Akademia për NJVV-të”, në takimin e Grupit të Punës për Akademinë, 9 Prill 2024.

Prezantimi për Grupin e Punës për Akademinë të rasteve, konceptit, kuadrit dhe standardeve të Platformës së Menaxhimit dhe Ndarjes së Njohurive për NJQV-të në Shqipëri; Prill 2024.

Minutat e takimeve gjatë procesit të konsultimit të “WHITE Paper”.

Regjistrimi i Vendimeve për ngritjen e Akademisë – “Green Paper mbi Akademinë për NJVV-të”, Prill 2024.

# SHTOJCAT

**(Dokumente bashkëngjitur)**

[1. SHTOJCA 1. QEVERISJA](#_Toc174057943)

[Pozicionet kryesore për strukturën ekzekutive të Akademisë](#_Toc174057946)

[2. SHTOJCA 2. MODELI FINANCIAR DHE BUXHETI I AKADEMISË ]](#_Toc174057947)

[I. Propozimi financiar dhe buxheti afatmesëm për finacimin e Akademisë](#_Toc174057948)

[Hyrje](#_Toc174057949)

[Shpjegimi i tre kategorive kyçe të buxhetit për shërbimet bazë në tre vitet e para](#_Toc174057950)

[Përmbledhje e volumit të punës për trajnimet](#_Toc174057951)

[Struktura financiare dhe buxheti tre vjecar i Akademisë](#_Toc174057952)

[Kategoritë e buxhetit të Akademisë](#_Toc174057953)

[Opsionet e bashkëfinancimit](#_Toc174057954)

Përllogaritja e ndarjes së kostove mes [Qeverisë Qendrore dhe NJVV-ve, Tabela e kostove për bashkitë](#_Toc174057955)

[Rekomandime për vendimmarrësit.](#_Toc174057956)

[II. Shërbimet shtesë dhe mobilizimi i financimit](#_Toc174057957)

3. SHTOJCA 3. Shërbimet, Proceset dhe Procedura për Platformën për Menaxhimin dhe Ndarjen e Njohurive

4. [**SHTOJCA 4. Përfaqësuesit e agjencive dhe institucioneve të konsultuar për “WHITE Paper”.**](#_Toc174057964)

1. Emërtesa “Akademi” është konvencionale për efekt të këtij dokumenti dhe mund të ndryshohet në vijim si Institut ose Qendër ose Agjenci trajnimi për njësitë e vetëqeverisjes vendore. [↑](#footnote-ref-1)
2. Minutat e takimeve gjatë procesit të konsultimit për White Paper dhe Green Paper [↑](#footnote-ref-2)
3. Urdhëri Nr. 6, datë 12.01.2024, i Kryeministrit “Për Krijimin, Përbërjen dhe Fuksionimin e Grupit Ndërinstitucional të Punës për Refomën Institucionale për Zhvillimin e Kapaciteteve të Zyrtarëve të Njësive të Vetëqeverisjes Vendore”. [↑](#footnote-ref-3)
4. Trajnimi hyrës për nëpunësit civilë dhe kurrikulat horizontale për nëpunësit, jepen nga ASPA dhe në koordinim me ASPA [↑](#footnote-ref-4)
5. Shih Kreun V. Financimi i Akademisë [↑](#footnote-ref-5)
6. <https://qeverisjavendore.gov.al/ëp-content/uploads/2024/06/Vendim-i-KM-nr.-252-date-20.4.2023.pdf> [↑](#footnote-ref-6)
7. Informacionet e paraqitura në këtë paragraf bazohen në dokumentin e politikës (Paper) “Një Strukturë e Dedikuar Trajnimi për Qeverisjen Vendore në Shqipëri” (2023), dokumentin “Green Paper për Akademinë për NJVV-të” (2024) dhe raportin “Hartëzimi i Trajnimeve për NJVV-të në Shqipëri” (2024), të hartuar në kuadër të BtF-Helvetas, si dhe në takimet e zhvilluara në kuadër të shkrimit të këtij dokumenti. [↑](#footnote-ref-7)
8. Faqja në internet e Shkollës Shqiptare të Administratës Publike (ASPA). [↑](#footnote-ref-8)
9. Opsione të ofruara dhe konsultuara gjatë procesit të përgatitjes së White Paper [↑](#footnote-ref-9)
10. Ligji Nr. 8548, datë 11.11.1999 “Për ratifikimin e Kartës Evropiane të Autonomisë Vendore”, neni 6. [↑](#footnote-ref-10)
11. Ligji Nr. 139/2015 “Për Organizimin dhe Funksionimin e Qeverisjes Vendore”, neni 64/h. [↑](#footnote-ref-11)
12. Ligji Nr. 152/2013 “Për nëpunësin civil”, neni 38 dhe 42. [↑](#footnote-ref-12)
13. Komentari bashkëkohor nga Kongresi për Autoritetet Vendore dhe Rajonale të Këshillit të Evropës për raportin shpjegues për Kartën Evropiane të Vetëqeverisjes Vendore, 7 dhjetor 2020 (111). [↑](#footnote-ref-13)
14. Ligji Nr. 139/2015 “Për Organizimin dhe Funksionimin e Qeverisjes Vendore”, neni 51/4. [↑](#footnote-ref-14)
15. Trajnimi hyrës për nëpunësit civilë dhe kurrikulat horizontale për nëpunësit, jepen nga ASPA. [↑](#footnote-ref-15)
16. Një listë e temave që përdoren nga ASPA për trajnimin e NJVV-ve, gjendet në raportin për hartëzimi i moduleve dhe trajnimeve për NJVV-të- Raporti “Hartëzimi i moduleve dhe trajnimeve për NJVV-të”, Mars 2024, Znj. Alda Dekovi (mbështetur nga projekti Bashki të Forta-Helvetas). [↑](#footnote-ref-16)
17. SHAV, gjatë procesit te konsultimit, ka propozuar që anëtari i njëmbëdhjetë të jetë një përfaqësues nga donatorët që mbështesin qeverisjen vendore, pasi kjo do të mundësonte që donatorët të rritnin besimin dhe mbështetjen financiare ndaj Akademisë, ndërkohë që ato do të kishin ndikim në vendimmarrjen e Akademisë. [↑](#footnote-ref-17)
18. Ref: Minutat e takimit - Takimi i AMVV dhe SHAV, me pjesëmarrjen e BtF, në lidhje me financimin e Akademisë për NJQV-të 01/08/2024, dhe minutat e takimeve të zhvilluara në kuadrin e përgatitjes së *White Paper*. [↑](#footnote-ref-18)
19. Ref: Minutat e takimit - Takimi i AMVV dhe ALA, me pjesëmarrjen e BtF, në lidhje me financimin e Akademisë për NJQV-të 01/08/2024. [↑](#footnote-ref-19)
20. Opsionet në konsideratë janë përshkruar me detaje në Shtojcën 3 të këtij dokumenti [↑](#footnote-ref-20)
21. Shtojca 3 – Modeli i financimit të Akadmeies, me kostot e propozuara [↑](#footnote-ref-21)
22. Raporti “Platforma e Menaxhimit dhe Ndarjes së Njohurive për NJQV-të në Shqipëri - Rastet, koncepti, kuadri dhe standardet”, Prof. Oliver Kessler, Prof. Stefan Bruni dhe Znj. Zorica Dragic- Lucerne University of Applied Sciences and Arts, Svicër, dhe Sokol Muça; Prill 2024 (mbështetur nga projekti Bashki të Forta-Helvetas). [↑](#footnote-ref-22)